**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 8 Ιουλίου 2021, ημέρα Πέμπτη και ώρα 13:25΄, στην Αίθουσα της Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «α) Ενσωμάτωση στην ελληνική νομοθεσία διατάξεων των Οδηγιών (ΕΕ) 2017/2455, (ΕΕ) 2019/1995 και (ΕΕ) 2018/1910 όσον αφορά υποχρεώσεις που απορρέουν από τον φόρο προστιθέμενης αξίας για παροχές υπηρεσιών και πωλήσεις αγαθών εξ αποστάσεως και σχετικές ρυθμίσεις - β) Τροποποιήσεις του ν. 4649/2019 «Πρόγραμμα παροχής εγγύησης σε τιτλοποιήσεις πιστωτικών ιδρυμάτων» (Α΄206), βάσει της C(2021) 2545/09.04.2021 (2021/N) εγκριτικής απόφασης της Ευρωπαϊκής Επιτροπής για παράταση του προγράμματος «ΗΡΑΚΛΗΣ» - γ) Διατάξεις για τη ρύθμιση οφειλών και την παροχή δεύτερης ευκαιρίας - Τροποποιήσεις ν. 4738/2020 και λοιπές διατάξεις». (3η συνεδρίαση)

Στη συνεδρίαση παρέστησαν ο Υπουργός Οικονομικών, Χρήστος Σταϊκούρας, οι Υφυπουργοί Οικονομικών, κ.κ. Απόστολος Βεσυρόπουλος και Γεώργιος Ζαββός, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Γεώργιος Αμανατίδης, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Συμεών (Σίμος) Κεδίκογλου, Σταύρος Κελέτσης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Ιωάννης Τραγάκης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Χαράλαμπος (Χάρης) Μαμουλάκης, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Διαμάντω Μανωλάκου, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «α) Ενσωμάτωση στην ελληνική νομοθεσία διατάξεων των Οδηγιών (ΕΕ) 2017/2455, (ΕΕ) 2019/1995 και (ΕΕ) 2018/1910 όσον αφορά υποχρεώσεις που απορρέουν από τον φόρο προστιθέμενης αξίας για παροχές υπηρεσιών και πωλήσεις αγαθών εξ αποστάσεως και σχετικές ρυθμίσεις - β) Τροποποιήσεις του ν. 4649/2019 «Πρόγραμμα παροχής εγγύησης σε τιτλοποιήσεις πιστωτικών ιδρυμάτων» (Α΄206), βάσει της C(2021) 2545/09.04.2021 (2021/N) εγκριτικής απόφασης της Ευρωπαϊκής Επιτροπής για παράταση του προγράμματος «ΗΡΑΚΛΗΣ» - γ) Διατάξεις για τη ρύθμιση οφειλών και την παροχή δεύτερης ευκαιρίας - Τροποποιήσεις ν. 4738/2020 και λοιπές διατάξεις» (3η συνεδρίαση).

Καλούνται οι Εισηγητές και οι Ειδικοί Αγορητές να ψηφίσουν επί της αρχής του νομοσχεδίου.

Το λόγο έχει ο Εισηγητής της Πλειοψηφίας, κ. Αμανατίδης.

**ΓΕΩΡΓΙΟΣ ΑΜΑΝΑΤΙΔΗΣ (Εισηγητής της Πλειοψηφίας):** Υπέρ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο Εισηγητής της Μειοψηφίας, κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Κατά, κ. Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο Ειδικός Αγορητής του Κινήματος Αλλαγής, κ. Κατρίνης.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Κατά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο Ειδικός Αγορητής του ΚΚΕ, κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Ειδικός Αγορητής του ΚΚΕ):** Κατά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο Ειδικός Αγορητής της ΕΛΛΗΝΙΚΗΣ ΛΥΣΗΣ – ΚΥΡΙΑΚΟΣ ΒΕΛΟΠΟΥΛΟΣ, κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της ΕΛΛΗΝΙΚΗΣ ΛΥΣΗΣ – ΚΥΡΙΑΚΟΣ ΒΕΛΟΠΟΥΛΟΣ):** Κατά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο Ειδικός Αγορητής του ΜέΡΑ25, κ. Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Όπως ενημερώσαμε και χθες, κ. Πρόεδρε, απέχουμε από την ψηφοφορία πλήρως. Δε νομιμοποιούμε με καμιά ψήφο μας αυτή τη διαδικασία. Θεωρούμε ότι θα έπρεπε, άμεσα, να αποσυρθεί το νομοσχέδιο και αυτό και ο Πτωχευτικός Κώδικας και, βεβαίως, το σχέδιο «ΗΡΑΚΛΗΣ», το σχέδιο «Καιάδας».

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σύμφωνοι, συνεπώς, καταψηφίζετε το νομοσχέδιο.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Απέχουμε από τη διαδικασία της ψηφοφορίας. Δε νομιμοποιούμε καν με την ψήφο μας αυτή τη διαδικασία. Προφανώς και είμαστε ενάντια, όμως, είμαστε κάτι παραπάνω από ενάντια.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλώς.

Όπως προκύπτει από τις τοποθετήσεις των Εισηγητών και των Ειδικών Αγορητών, το νομοσχέδιο του Υπουργείου Οικονομικών «α) Ενσωμάτωση στην ελληνική νομοθεσία διατάξεων των Οδηγιών (ΕΕ) 2017/2455, (ΕΕ) 2019/1995 και (ΕΕ) 2018/1910 όσον αφορά υποχρεώσεις που απορρέουν από τον φόρο προστιθέμενης αξίας για παροχές υπηρεσιών και πωλήσεις αγαθών εξ αποστάσεως και σχετικές ρυθμίσεις - β) Τροποποιήσεις του ν. 4649/2019 «Πρόγραμμα παροχής εγγύησης σε τιτλοποιήσεις πιστωτικών ιδρυμάτων» (Α΄206), βάσει της C(2021) 2545/09.04.2021 (2021/N) εγκριτικής απόφασης της Ευρωπαϊκής Επιτροπής για παράταση του προγράμματος «ΗΡΑΚΛΗΣ» - γ) Διατάξεις για τη ρύθμιση οφειλών και την παροχή δεύτερης ευκαιρίας - Τροποποιήσεις ν. 4738/2020 και λοιπές διατάξεις», γίνεται δεκτό επί της αρχής, κατά πλειοψηφία.

Το λόγο έχει ο Εισηγητής της Πλειοψηφίας, κ. Αμανατίδης επί των άρθρων του νομοσχεδίου.

 **ΓΕΩΡΓΙΟΣ ΑΜΑΝΑΤΙΔΗΣ (Εισηγητής της Πλειοψηφίας):** Ευχαριστώ κύριε Πρόεδρε.

Ομιλούμε για ένα σχέδιο νόμου για το οποίο στην προηγούμενη μας ακριβώς συνεδρίαση οι εκπρόσωποι των φορέων, σε γενικές γραμμές επί των ρυθμίσεων που το σχέδιο νόμου προβλέπει, είχαν μία θετική θέση. Και αυτοί δεν ήταν μόνο εκπρόσωποι των τραπεζών, αλλά ήταν εκπρόσωποι και των καταναλωτών και άλλων οργανώσεων. Αυτό ως μια υποσημείωση γι’ αυτά που θα πούμε και γι’ αυτά που ακούστηκαν πριν από λίγο.

Συνεχίζοντας, να πω ότι επί της αρχής μίλησα στην προχθεσινή μας συνεδρίαση. Σήμερα θα μιλήσω επί των δύο μερών, το α και το β. Δηλαδή, επί του πρώτου μέρους που αφορά στην ενσωμάτωση οδηγιών για το ΦΠΑ και επί του δεύτερου μέρους που αφορά στο πρόγραμμα «ΗΡΑΚΛΗΣ». Και στη συνεδρίαση της επόμενης Τρίτης θα αναφερθώ στο τρίτο σκέλος που αφορά στο νόμο της δεύτερης ευκαιρίας.

Έχουμε, λοιπόν, στο πρώτο μέρος, την ενσωμάτωση στην ουσία Οδηγιών που αφορούν στο ΦΠΑ. Αφού κάνουμε την κατ’ άρθρον παρουσίαση, συνεχίζω λέγοντας ότι στο άρθρο 1, προστίθεται νέα παράγραφος, η 5α του Κώδικα ΦΠΑ, και εισάγεται στο Εθνικό μας Δίκαιο η έννοια των κοινοτικών εξ αποστάσεως πωλήσεων αγαθών, καθώς και η έννοια εξ αποστάσεως πωλήσεων αγαθών που εισάγονται από τρίτα εδάφη ή τρίτες χώρες.

Εδώ χρειάζεται μια διευκρίνιση. Η πρώτη αφορά σε παραδόσεις αγαθών που αποστέλλονται ή μεταφέρονται από τον προμηθευτή ή από πρόσωπο που ενεργεί για λογαριασμό του από κράτος μέλος άλλο από εκείνο της άφιξης της αποστολής ή της μεταφοράς στον αποκτώντα πελάτη.

Η δεύτερη, δηλαδή η εξ αποστάσεως πώληση αγαθών που εισάγονται από τρίτα εδάφη ή τρίτες χώρες, αφορά σε παραδόσεις αγαθών που αποστέλλονται ή μεταφέρονται από τον προμηθευτή ή από πρόσωπο που ενεργεί για λογαριασμό του από τρίτη χώρα ή τρίτο έδαφός σε οποιοδήποτε κράτος μέλος.

Ως προς τις ανωτέρω φορολογητέες πράξεις, γίνονται οι παρακάτω επισημάνσεις:

Πρώτον, καταλαμβάνουν και τις περιπτώσεις όπου ο προμηθευτής παρεμβαίνει έμμεσα στην αποστολή ή τη μεταφορά των αγαθών προς τον πελάτη, με σκοπό την πρόληψη και καταπολέμηση καταχρηστικών πρακτικών.

Δεύτερον, η παράδοση των αγαθών πραγματοποιείται είτε προς πρόσωπο υποκείμενο στο φόρο ή νομικό πρόσωπο μη υποκείμενο στο φόρο, τα οποία δεν θεωρείται ότι πραγματοποιούν ενδοκοινοτικές αποκτήσεις αγαθών σύμφωνα με τα προβλεπόμενα, είτε προς οποιοδήποτε άλλο μη υποκείμενο στον φόρο πρόσωπο.

Τρίτον που έχουμε να πούμε είναι ότι, τα παραδιδόμενα αγαθά δεν μπορεί να είναι ούτε καινούργια μεταφορικά μέσα, ούτε αγαθά που παραδίδονται έπειτα από συναρμολόγηση ή εγκατάσταση με ή χωρίς δοκιμή λειτουργίας από τον προμηθευτή ή για λογαριασμό τους.

Με το άρθρο 2 εισάγονται διατάξεις βάσει των οποίων σε ορισμένες περιπτώσεις μία επιχείρηση που διευκολύνει την παράδοση αγαθών μέσω της χρήσης ηλεκτρονικής διεπαφής, όπως είναι οι πλατφόρμες, διαδικτυακή πύλη ή παρόμοια μέσα, θεωρείται από την άποψη του θεσμικού πλαισίου του ΦΠΑ ότι έχει παραλάβει και εν συνεχεία παραδώσει η ίδια τα αγαθά προς τον πελάτη κατά την έννοια της παράδοσης ως φορολογητέας πράξης, δυνάμει του Κώδικα ΦΠΑ.

Με το άρθρο 3, τροποποιούνται οι διατάξεις του Κώδικα Φ.Π.Α., σχετικά με τον θεωρούμενο ως τόπο παράδοσης. Σε ποιες περιπτώσεις; Στις ενδοκοινοτικές εξ αποστάσεως πωλήσεις αγαθών και στις εξ αποστάσεως πωλήσεις αγαθών που εισάγονται από τρίτα εδάφη ή τρίτες χώρες. Με τις νέες διατάξεις ο τόπος παράδοσης, φορολόγησης στις ενδοκοινοτικές εξ αποστάσεως πωλήσεις αγαθών προσδιορίζεται σύμφωνα με την αρχή του τόπου προορισμού και τη φύση του ΦΠΑ ως γενικού έμμεσου φόρου κατανάλωσης.

Με τις νέες διατάξεις της παραγράφου 2, ο τόπος παράδοσης και φορολόγησης στις εξ αποστάσεως πωλήσεις αγαθών που εισάγονται από τρίτα εδάφη ή τρίτες χώρες προσδιορίζεται σύμφωνα με την αρχή του τόπου προορισμού και τη φύση του ΦΠΑ ως γενικού έμμεσου φόρου κατανάλωσης.

Με την παράγραφο 4, δεδομένου ότι μία πώληση διαχωρίζεται σε δύο παραδόσεις αγαθών, μία θεωρούμενη ως B2B παράδοση αγαθών και μία θεωρούμενη ως B2C, είναι απαραίτητο να καθορισθεί σε ποια εκ των δύο αυτών παραδόσεων αποδίδεται η αποστολή ή η μεταφορά των αγαθών. Γίνεται στο άρθρο αυτό αναλυτική παρουσίαση και νομίζω ότι δεν χρειάζεται να επεκταθώ περαιτέρω.

Με το άρθρο 4, εισάγεται ειδική ρύθμιση για τα όρια στον ΦΠΑ, που επιβάλλεται στις ενδοκοινοτικές εξ αποστάσεως πωλήσεις αγαθών και στις διασυνοριακές παροχές τηλεπικοινωνιακών, ραδιοφωνικών και τηλεοπτικών και ηλεκτρονικά παρεχόμενων υπηρεσιών προς μη υποκείμενα στο φόρο πρόσωπα. Συγκεκριμένα, εισάγεται ενιαίο όριο ύψους 10.000 ευρώ κατ’ έτος για τις εν λόγω συναλλαγές χωρίς ΦΠΑ, ενώ παράλληλα απονέμεται στους εν λόγω υποκείμενους στο φόρο, δηλαδή στις επιχειρήσεις, το δικαίωμα να επιλέγουν τον τόπο παράδοσης των αγαθών και παροχής των υπηρεσιών.

Με το άρθρο 5 παράγραφος α, ρυθμίζεται ο χρόνος γένεσης μίας φορολογικής υποχρέωσης και ρυθμίζεται ζήτημα απαλλαγής από τον ΦΠΑ στο εσωτερικό της χώρας.

 Με το άρθρο 6, τροποποιούνται οι διατάξεις του Κώδικα ΦΠΑ σχετικά με τις απαλλαγές από τον φόρο στην εισαγωγή αγαθών από τρίτες χώρες ή τρίτα εδάφη, όπως ρητά αναφέρεται, που αποτελούν αντικείμενο εξ αποστάσεως πωλήσεων. Ειδικότερα, βέβαια, με την παράγραφο 1, θεσπίζεται νέα απαλλαγή κατά την εισαγωγή αγαθών, που αποτελούν αντικείμενο εξ αποστάσεως πωλήσεων, για τις οποίες, πωλήσεις, η απόδοση του φόρου πραγματοποιείται μέσω του ειδικού καθεστώτος εισαγωγής.

Με το άρθρο 7, υποχρεούνται οι επιχειρήσεις υποκείμενες στο ΦΠΑ, που διευκολύνουν μέσω ηλεκτρονικής διεπαφής την παράδοση των αγαθών ή την παροχή των υπηρεσιών να καταχωρούν τις σχετικές πράξεις στα λογιστικά βιβλία που τηρούν. Η τήρηση αυτών των καταχωρήσεων για χρονικό διάστημα δέκα ετών είναι απαραίτητη. Γιατί; Για τη διασφάλιση της φορολογικής συμμόρφωσης. Η εν λόγω γενική υποχρέωση εξειδικεύεται, όπως είναι γνωστό στον Εκτελεστικό Κανονισμό 282/2011 και θα ισχύει από 1/7/2021.

 Με το άρθρο 9, τροποποιούνται οι διατάξεις του Κώδικα ΦΠΑ σχετικά με τους ορισμούς που άπτονται της λειτουργίας του ειδικού καθεστώτος.

Με το άρθρο 10, τροποποιούνται οι διατάξεις του Κώδικα Φ.Π.Α. και διευρύνεται το πεδίο εφαρμογής του ειδικού καθεστώτος, το άρθρο 47γ του ν. 2859/2020.

 Με το άρθρο 11, εισάγεται στο εσωτερικό δίκαιο το ειδικό καθεστώς εισαγωγής και ρυθμίζονται μεταξύ των άλλων, πρώτον, το πεδίο εφαρμογής του ειδικού καθεστώτος, δηλαδή, εισαγωγές αγαθών σε δέματα αξίας έως του ποσού των 150 ευρώ. Ρυθμίζονται, επίσης, οι όροι και οι διαδικασίες εγγραφής στο μητρώο του ειδικού καθεστώτος εισαγωγής, το οποίο προβλέπεται, όπως ξέρουμε, οι διαδικασίες διαγραφής ή εξαίρεσης από το ειδικό καθεστώς εισαγωγής, ο τρόπος πληρωμής του φόρου και θέματα επιστροφής ή έκπτωσης του φόρου.Με το άρθρο 13, προστίθεται άρθρο 47 ΣΤ στον κώδικα ΦΠΑ, προκειμένου να διευθετηθεί το ζήτημα εφαρμογής ορισμένων διατάξεων του Εθνικού Τελωνειακού Κώδικα, δηλαδή στην ουσία πρόκειται περί προσαρμογής για το μη ενωσιακό και το ενωσιακό καθεστώς, καθώς και το καθεστώς εισαγωγής.

Με το άρθρο 15, ρυθμίζονται θέματα σχετικά με την εφαρμογή ειδικών καθεστώτων φορολόγησης σε περιπτώσεις ενδοκοινοτικής απόκτησης αγαθών, ζητήματα, επίσης, έκδοσης ή μη τιμολογίου για σκοπούς ΦΠΑ αναφορικά με τις συναλλαγές στο πλαίσιο των ανωτέρω ειδικών ρυθμίσεων, ειδικών καθεστώτων και θέματα προθεσμιών για την υποβολή της δήλωσης ΦΠΑ στο πλαίσιο αυτών.

Στο άρθρο 18 και τελειώνουμε με το Μέρος Α, ενσωματώνεται στο εθνικό μας δίκαιο, το άρθρο 3, της Οδηγίας 2017/2455. Με την προτεινόμενη διάταξη καταργείται η απαλλαγή ΦΠΑ για εισαγωγές αγαθών αξίας έως του ποσού των 22 ευρώ, ώστε όλες οι εισαγωγές αγαθών από χώρες εκτός Ευρωπαϊκής Ένωσης να υπόκεινται στο Φόρο Προστιθέμενης Αξίας.

Πάμε, τώρα, στο Μέρος Β, γνωστό ως παράταση του προγράμματος «ΗΡΑΚΛΗΣ». Να πω, ότι με το άρθρο 19, επεκτείνεται το πεδίο εφαρμογής του νόμου, ώστε να καταλαμβάνει και τα προβλεπόμενα στην από 09.04.2021 απόφαση της Ευρωπαϊκής Επιτροπής περί παράτασης του προγράμματος. Ειδικότερα, τροποποιούνται βασικά σημεία του προγράμματος παροχής εγγύησης του γνωστού, ως «ΗΡΑΚΛΗΣ», με σημαντικότερο το ότι παρατείνεται η διάρκεια αυτού κατά 18 μήνες. Πιο συγκεκριμένα, στο πλαίσιο αυτό, προσαρμόζεται το υφιστάμενο πλαίσιο, δηλαδή, ο νόμος 4649/2019, ώστε να καταλαμβάνει και την μνημονευόμενη απόφαση της Ευρωπαϊκής Επιτροπής, δηλαδή την απόφαση παράτασης με την οποία χορηγήθηκε και η παράταση που συζητούμε.

Με το άρθρο 20, έχουμε επέκταση του πεδίου εφαρμογής των τιτλοποιήσεων -απαιτήσεων και στις συμβάσεις χρηματοδοτικής μίσθωσης που χορηγούνται από πιστωτικά ιδρύματα, το γνωστό Leasing.

Mε το άρθρο 21, ρυθμίζονται οι όροι που πρέπει να περιέχονται στα συμβατικά έγγραφα της συμφωνίας για την εγγύηση και οι προϋποθέσεις αντικατάστασης του διαχειριστή τιτλοποιημένων απαιτήσεων.

Με το άρθρο 27, και κλείνω σιγά σιγά, αποσαφηνίζεται ότι σε περίπτωση κατάπτωσης της εγγύησης το ελληνικό δημόσιο υποκαθίσταται σε όλα τα δικαιώματα των ομολογιούχων υψηλής εξοφλητικής προτεραιότητας και έχει το δικαίωμα να εισπράξει τα καταβληθέντα στους ομολογιούχους ποσά μαζί με τους νόμιμους τόκους και έξοδα από τον αποκτώντα σε εφαρμογή της, από 10.10.2019, απόφασης.

Όσον αφορά την απαλλαγή του ελληνικού δημοσίου, με το άρθρο 29, αποσαφηνίζεται ότι η παρασχεθείσα εγγύηση του ελληνικού δημοσίου παύει να ισχύει, όταν οι όροι και οι προϋποθέσεις τιτλοποίησης απαιτήσεων τροποποιούνται κατά τρόπο που έρχεται σε αντίθεση με τις διατάξεις, του νόμου 4649 ή με τις μνημονευόμενες αποφάσεις της Ευρωπαϊκής Επιτροπής.

Με το άρθρο 31, αυξάνεται ο προβλεπόμενος, στο παράρτημα Β, του νόμου 4649, προσαρμοσμένος αναλογικός συντελεστής επιτοκιακών περιθωρίων και για το 18μηνο διάστημα, από 50% γίνεται 56,9%.

Αυτά εν συντομία αγαπητοί συνάδελφοι και αξιότιμοι κύριοι Υπουργοί. Με τα ανωτέρω, ολοκληρώνω τη σημερινή του τοποθέτηση. Επαναλαμβάνω, ότι στη συνεδρίαση της Τρίτης θα αναφερθώ, ειδικώς, στις ρυθμίσεις για τον πτωχευτικό κώδικα. Οι ρυθμίσεις, βέβαια, αυτών των δύο πρώτων ημερών είναι αμιγώς τεχνικές και ελπίζω να μη σας κούρασα, δεδομένου ότι η απαρίθμηση και η περιγραφή αντίστοιχων περιπτώσεων ίσως είναι αρκετά δύσκολη για αυτόν που τις ακούει. Σας ευχαριστώ πολύ και είναι αυτονόητο ότι θα συνεχίσουμε την Τρίτη.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ τον κύριο Αμανατίδη. Έχει ζητήσει το λόγο, ο Υπουργός Οικονομικών, ο κύριος Σταϊκούρας, για να τοποθετηθεί. Κύριε Υπουργέ έχετε το λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ κ. Πρόεδρε. Επειδή έχω μια ανειλημμένη υποχρέωση θα μείνει, ο κύριος Υφυπουργός, σε όλη τη συνεδρίαση, αλλά θα ήθελα να παρέμβω γιατί δεν θα μπορούσα να είμαι εδώ και στην επόμενη συνεδρίαση, στις αρχές της επόμενης εβδομάδος, λόγω του Eurogroup και του Ecofin.

Κυρίες και κύριοι συνάδελφοι, το Υπουργείο Οικονομικών συνεχίζει με συνέπεια μεθοδικότητα και υπευθυνότητα το μεταρρυθμιστικό του έργο κάτω από συνθήκες υψηλής αβεβαιότητας εξαιτίας της πανδημίας του κορωνοϊού.

Μάλιστα οι παρούσες συνθήκες καθιστούν ακόμα πιο επιτακτική την ανάγκη μεταρρυθμίσεων, προκειμένου να βελτιωθεί το οικονομικό περιβάλλον ,στο οποίο ενεργούν πολίτες και επιχειρήσεις . Κάθε μέρα, κάθε εβδομάδα, βλέπετε και μία μεταρρύθμιση της κυβέρνησης να υλοποιείται . Τώρα, έχουμε τον Ηρακλή, χθες είχαμε τα ναυπηγεία Σκαραμαγκά και ούτω καθεξής . Η βελτίωση, του περιβάλλοντος, θα θέσει τις βάσεις αρχικά για ισχυρή ανάκαμψη και στη συνέχεια για βιώσιμη ανάπτυξη . Στο πλαίσιο αυτό καταθέτουμε το παρόν σχέδιο νόμου, το οποίο επιτυγχάνει αυτούς ακριβώς τους στόχους . Σχέδιο νόμου, που εισαγάγει φορολογικές μεταρρυθμίσεις, καθώς ενσωματώνει στο εθνικό δίκαιο διατάξεις κοινοτικών οδηγιών, που αφορούν υποχρεώσεις που απορρέουν από το φόρο προστιθέμενης αξίας. Διατάξεις, που αφορούν και τροποποιούν βασικά σημεία, του προγράμματος παροχής εγγυήσεων του Ελληνικού Δημοσίου, σε τιτλοποίηση πιστωτικών ιδρυμάτων και διατάξεις, που αφορούν την μείωση των μη εξυπηρετούμενων δανείων, με την ονομασία Ηρακλής, παρατείνοντας τη διάρκεια αυτού κατά 18 μήνες.

Τέλος, επικαιροποιείται, το θεσμικό πλαίσιο, ρυθμίσεως οφειλών και παροχής δεύτερης ευκαιρίας των φυσικών και νομικών προσώπων, με στόχο την αντιμετώπιση του ζητήματος του ιδιωτικού χρέους. Για την πρώτη ενότητα, δεν θα τοποθετηθώ διεξοδικά, γιατί είμαι απολύτως βέβαιος ,ότι με επάρκεια θα το πράξει αυτό ο κ. Βεσυρόπουλος.

 Σε τίτλους απλώς να πω, ότι το πρώτο μέρος, του υπό συζήτηση νομοσχεδίου, περιλαμβάνει φορολογικές μεταρρυθμίσεις, που έχουν ως στόχο την ενίσχυση της αναπτυξιακής διαδικασίας της Ελληνικής οικονομίας . Μεταξύ άλλων εισάγονται οι όροι ενδο κοινοτικές εξ αποστάσεως πωλήσεις αγαθών. Εισάγονται διατάξεις βάσει, των οποίων σε ορισμένες περιπτώσεις, μια επιχείρηση που διευκολύνει την παράδοση αγαθών, μέσω της χρήσης ηλεκτρονικής διεπαφής, θεωρείται, από την άποψη του θεσμικού πλαισίου του ΦΠΑ ότι έχει παραλάβει και εν συνεχεία παραδώσει η ίδια τα αγαθά προς τον πελάτη.

 Τροποποιούνται, διατάξεις του κώδικα ΦΠΑ. Εισάγεται ειδική ρύθμιση, για τα όρια του ΦΠΑ ρυθμίζεται ο χρόνος γέννησης φορολογικής υποχρέωσης, τροποποιούνται διατάξεις, σχετικά με τις απαλλαγές από φόρους εισαγωγές αγαθών από τρίτες χώρες. Τροποποιούνται διατάξεις, σχετικά με τους ορισμούς που άπτονται της λειτουργίας ειδικού καθεστώτος. Θεσπίζεται, ειδικό καθεστώς, για εξ αποστάσεως πωλήσεις αγαθών. Τίθενται ειδικές ρυθμίσεις για τη δήλωση και πληρωμή ΦΠΑ. Τίθενται, ειδικές προβλέψεις, για ορισμένα αγαθά που υπάγονται σε ειδικό φόρο κατανάλωσης. Αυτά σε τίτλους είναι ουσιαστικά οι βασικές παράμετροι που τροποποιούμε, το υπό συζήτηση σχέδιο νόμου.

Το δεύτερο μέρος, το υπό ψήφιση σχέδιο νόμου, περιλαμβάνει σημειακές τροποποιήσεις του προγράμματος Ηρακλής . Στόχος, είναι αφενός να ευθυγραμμίσουν με το νόμο 4649/19 περί του προγράμματος παροχής εγγυήσεων σε τιτλοποιήσεις πιστωτικών ιδρυμάτων. Με τη δεύτερη εγκριτική απόφαση της Ευρωπαϊκής Επιτροπής ανταγωνισμού που λάβαμε στις 9 Απριλίου του 2021 και αφετέρου να αποσαφηνίσουν και να βελτιώσουν συγκεκριμένες τεχνικές έννοιες του υπάρχοντος πλαισίου.

Σας θυμίζω, το γνωρίζετε πολύ καλά το Δεκέμβριο του 2019 ψηφίστηκε ο νόμος 4646 για την παροχή της εγγύησης του Ελληνικού δημοσίου σε τιτλοποιήσεις μη εξυπηρετούμενων δανείων, των ελληνικών τραπεζών. Πρόκειται, για ένα πρόγραμμα παροχής εγγυήσεων που θέσπισαν η ελληνική Κυβέρνηση και το Υπουργείο Οικονομικών, έχοντας προηγουμένως λάβει την απαραίτητη έγκριση, της γενικής διεύθυνσης ανταγωνισμού της Ευρωπαϊκής Επιτροπής και το οποίο ανέλαβε το πολύ σημαντικό και δύσκολο έργο, της ελάφρυνσης των τραπεζών, από το βάρος των μη εξυπηρετούμενων δανείων.

 Θα καταθέσω στα πρακτικά την διαχρονική εξέλιξη των κόκκινων δανείων, ως απόλυτο ύψος και ως ποσοστό του συνόλου των δανείων. Υπενθυμίζω, ότι σήμερα που μιλάμε μετά την οριστικοποίηση των στοιχείων, για το πρώτο τρίμηνο του 2021, ο όγκος των κόκκινων δανείων στα χαρτοφυλάκια των τραπεζών, ανέρχεται στα 47 δισεκατομμύρια ευρώ, μειωμένος, κατά 28 δισεκατομμύρια ευρώ, ή 37% από εκεί που το παρέλαβε η σημερινή κυβέρνηση τον Ιούνιο του 2019. Τριάντα επτά τοις εκατό, μείωση του όγκου, των κόκκινων δανείων στα χαρτοφυλάκια των τραπεζών.

 Ως ποσοστό του συνόλου των δανείων η προ προηγούμενη κυβέρνηση παρέδωσε τον όγκο των κόκκινων δανείων ως ποσοστό των δανείων στο 42,5%. Το παρέλαβε στο ίδιο ακριβώς ποσοστό μετά από τέσσερα χρόνια και σήμερα αυτό έχει κατέλθει στο 30%. Θα το καταθέσω στα πρακτικά.

Συνεπώς, το Πρόγραμμα «ΗΡΑΚΛΗΣ» πέτυχε, όπως αποδεικνύεται από τα στοιχεία, είχε αρχική διάρκεια μέχρι τον Απρίλιο του 2021 και αρχικό ανώτατο ποσό εγγυήσεων τα 12 δισεκατομμύρια ευρώ. Κατά τη διάρκεια της ζωής του και παρά τις αντίξοες συνθήκες στις οποίες λειτούργησε και οι τέσσερις συστημικές τράπεζες έκαναν χρήση του προγράμματος υποβάλλοντας αιτήσεις για την παροχή εγγυήσεων συνολικής αξίας 11,8 δισεκατομμυρίων ευρώ στους τίτλους υψηλής εξοφλητικής προτεραιότητας των τιτλοποιήσεων τις οποίες υλοποίησαν. Όπως σας είπα, η επιτυχία του προγράμματος, το οποίο εκτιμάται ότι συμβάλλει ενεργά στην απομείωση του δείκτη των μη εξυπηρετούμενων δανείων ή ανοιγμάτων, οδήγησε στην παράταση αυτού για ακόμα 18 μήνες και μέχρι του ανώτατου ποσού εγγυήσεων των 12 δισεκατομμυρίων ευρώ. Πρόκειται για το πρόγραμμα «ΗΡΑΚΛΗΣ 2», ο οποίος ενεργοποιήθηκε με απόφαση του αρμόδιου Υφυπουργού, κύριου Ζαββού, στις 13 Απριλίου του 2021 κατόπιν - όπως σας είπα - νέας εγκριτικής απόφασης της Ευρωπαϊκής Επιτροπής Ανταγωνισμού. Οι μέχρι σήμερα υποβληθείσες αιτήσεις για παροχή εγγύησης του ελληνικού δημοσίου, σύμφωνα με το Πρόγραμμα «ΗΡΑΚΛΗΣ 2» ανέρχονται στα 4 δισεκατομμύρια ευρώ. Ήδη, δηλαδή, υπάρχει ενδιαφέρον για το πρόγραμμα «ΗΡΑΚΛΗΣ 2» και οι εκτιμήσεις είναι ότι η χώρα θα πετύχει το 2022 μονοψήφιο ύψος κόκκινων δανείων, ως ποσοστό των δανείων και πιθανότατα δύο συστημικές τράπεζες θα το πετύχουν αυτό το 2021.

Εισάγονται όμως και ορισμένες τροποποιήσεις. Επεκτείνεται το πεδίο εφαρμογής των τιτλοποιήσεων, απαιτήσεων και σε συμβάσεις χρηματοδοτικής μίσθωσης που χορηγούνται από πιστωτικά ιδρύματα. Παρέχεται η δυνατότητα παράτασης περιόδου χάριτος με υπουργική απόφαση που λαμβάνεται, σύμφωνα με προκαθορισμένη διαδικασία και υπό αυστηρά καθορισμένες προϋποθέσεις που σχετίζονται με έκτακτες καταστάσεις. Επικαιροποιείται ο αναλογικός συντελεστής επιτοκιακών περιθωρίων προκειμένου να αντικατοπτρίσει τις τρέχουσες συνθήκες της αγοράς.

Το τρίτο μέρος του υπό ψήφιση σχεδίου νόμου περιέχει επικαιροποίηση του θεσμικού πλαισίου 4738/2020 περί ρύθμισης οφειλών και παροχής δεύτερης ευκαιρίας των φυσικών και νομικών προσώπων. Επιχειρείται η αποσαφήνιση ζητημάτων που έχουν απασχολήσει την εφαρμογή της νομοθεσίας, γιατί όπως είχαμε πει τότε που νομοθετήσαμε, υπάρχει ένα μεγάλο χρονικό διάστημα για να υλοποιηθεί εκείνος ο νόμος. Άρα, ουσιαστικά οι εφαρμοστές της νομοθεσίας προσπαθούν να αποσαφηνίσουν ζητήματα που προέκυψαν και θεσπίζονται επιπλέον επιπρόσθετες διαδικασίες για την προστασία των δανειοληπτών. Επίσης, επιδιώκεται η συμπλήρωση του υφιστάμενου νομοθετικού πλαισίου καθότι κατά την προετοιμασία όλων των απαραίτητων – και δεν είναι λίγες - υπουργικών αποφάσεων και υποδομών για την εφαρμογή του νέου νόμου, εντοπίστηκαν συγκεκριμένα ζητήματα που χρήζουν συμπληρώσεων.

 Με το νόμο 4738/2020, να υπενθυμίσω αναμορφώθηκε εκ βάθρων το πλαίσιο αντιμετώπισης οικονομικής αδυναμίας, συλλογικής ικανοποίησης των πιστωτών και απαλλαγής από χρέη κάθε προσώπου φυσικού ή νομικού, το οποίο αναλαμβάνει οικονομική δραστηριότητα ανεξαρτήτως με το αν η δραστηριότητα αυτή είναι επιχειρηματική ή όχι.

Στην προσπάθεια να αντιμετωπιστεί το ζήτημα αυτό, πράγματι - της υπερχρέωσης δηλαδή - είχαν κατά το παρελθόν θεσπιστεί διάφορα κανονιστικά πλαίσια χωρίς όμως, όπως είχαμε συζητήσει πολύ διεξοδικά τότε, να υπάρχει κάποια επιτυχία. Με το νόμο 4738/2020 ενσωματώθηκαν όλα τα επιμέρους εργαλεία ρύθμισης οφειλών σε ένα ενιαίο πλαίσιο και διαμορφώθηκε για πρώτη φορά ένα συνεκτικό και αποτελεσματικό νομοθέτημα για την αντιμετώπιση του ιδιωτικού χρέους που τέθηκε σε ισχύ την 1η Ιουνίου.

 Επειδή πάντα πρέπει να αξιολογούμε τις πολιτικές, αυτό έκανα με τα μη εξυπηρετούμενα δάνεια για τη δεύτερη ενότητα και οφείλω αυτό να κάνω απέναντι σας και για την τρίτη ενότητα.

Ο νόμος αυτός από την 1η Ιουνίου έχει πετύχει;

Υπάρχει ενδιαφέρον των πολιτών για αυτό τον νόμο;

Με βάση τα χθεσινά στοιχεία, νομίζω ότι τα αποτελέσματα είναι εντυπωσιακά. 25.535 μοναδικά Α.Φ.Μ. έχουν ενεργή αίτηση, εκ των οποίων, 17.339 μοναδικοί αριθμοί έχουν ενεργή οριστικοποιημένη αίτηση και αναμένουν τα στοιχεία των πιστωτών, εκ των οποίων, 15.644 είναι φυσικά πρόσωπα και 1.695 είναι νομικά πρόσωπα. Κάθε μέρα γίνονται περίπου 500 με 1.000 νέες αιτήσεις. Αυτός ο αριθμός που έχει συγκεντρωθεί μέχρι τώρα υπερβαίνει κατά πολύ τις εκτιμήσεις όλων μας. Και αν λάβουμε υπ’ όψιν τα προηγούμενα σχήματα που λειτουργούσαν επί πολλούς μήνες από πολλές διαφορετικές κυβερνήσεις, εδώ μιλάμε για μια πρωτοφανή επιτυχία ως προς την, καταρχήν, συμμετοχή της κοινωνίας για να μπει στην πλατφόρμα Εξωδικαστικού Μηχανισμού Ρύθμισης Οφειλών. Επαναλαμβάνω, το στοιχείο, 25.535, εκ των οποίων, 17.339 μοναδικά Α.Φ.Μ. έχουν ενεργή οριστικοποιημένη αίτηση.

Με τις διατάξεις του παρόντος νομοσχεδίου εισάγονται τροποποιήσεις, με στόχο την περαιτέρω βελτίωση του θεσμικού πλαισίου προς όφελος των οφειλετών, συμβάλλοντας ενεργά στην επίλυση του προβλήματος του ιδιωτικού χρέους.

Πρώτον, στον Εξωδικαστικό Μηχανισμό Ρύθμισης Οφειλών Νοικοκυριών και Μικρών Επιχειρήσεων παρέχεται η δυνατότητα ρύθμισης των δανείων στα οποία έχει παρασχεθεί η εγγύηση του Ελληνικού Δημοσίου, όπως πυρόπληκτα και σεισμόπληκτα δάνεια.

Παρέχεται η δυνατότητα ρύθμισης οφειλών και από εγγυητές των πρωτοφειλετών μέσω της υποβολής των στοιχείων τους στην αίτηση του πρωτοφειλέτη.

Παρέχεται η δυνατότητα υποβολής αίτησης τον Εξωδικαστικό Μηχανισμό Ρύθμισης Οφειλών και στην περίπτωση της διακοπής της έγγαμη συμβίωσης.

Παρέχεται η δυνατότητα ρύθμισης οφειλών του Δημοσίου και των Φορέων Κοινωνικής Ασφάλισης ακόμα και μέσω της αντιπρότασης που δύναται να καταθέσουν τα τραπεζικά ιδρύματα.

Θεσπίζονται οι απαραίτητες δικλείδες, ώστε να είναι δυνατή η ρύθμιση των οφειλών που προέκυψαν από συμβάσεις χρηματοδοτικής μίσθωσης ή πρακτορείας επιχειρηματικών απαιτήσεων.

Δεύτερον, στην επόμενη διαδικασία, της εξυγίανσης οφειλών μεσαίων και μεγάλων επιχειρήσεων, μπορεί πλέον ένα νομικό πρόσωπο που αποτελεί ελεγκτική, συμβουλευτική εταιρεία να αποκτήσει την πιστοποίηση του εμπειρογνώμονα, εφόσον απασχολεί, τουλάχιστον, ένα φυσικό πρόσωπο που είναι μέλος του Μητρώου Εμπειρογνωμόνων Εξυγίανσης. Έτσι, οι εν λόγω εταιρείες θα συμβάλλουν έμπρακτα στη διάσωση και αναδιάρθρωση βιώσιμων παραγωγικών επιχειρήσεων.

Τρίτον, στην επόμενη φάση, στην διαδικασία της πτώχευσης, διαγραφής οφειλών και παροχής δεύτερης ευκαιρίας παρέχεται η δυνατότητα υποβολής αντιρρήσεων - ενστάσεων του οφειλέτη εναντίον της αίτησης πτώχευσης από τον πιστωτή.

Αποσαφηνίζεται το ποσοτικό τεκμήριο της παύσης πληρωμών είναι μαχητό. Δηλαδή, ότι μπορεί να προβάλλει κατ’ αυτού ενστάσεις οφειλέτης.

Αυτές οι βελτιώσεις προέκυψαν και μέσω της συνεχούς διαβούλευσης με τα ενδιαφερόμενα μέρη, όπως είναι τα επιμελητήρια επιχειρήσεων, οι επιστημονικές ενώσεις και η ακαδημαϊκή κοινότητα.

Κλείνοντας, κυρίες και κύριοι συνάδελφοι, με το παρόν σχέδιο νόμου το Υπουργείο Οικονομικών προωθεί φορολογικές μεταρρυθμίσεις, με στόχο την ενίσχυση της αναπτυξιακής διαδικασίας της ελληνικής οικονομίας.

Διασφαλίζει την εύρυθμη λειτουργία του χρηματοπιστωτικού συστήματος, προκειμένου να επιτευχθεί η ουσιαστική επανεκκίνηση της πιστωτικής επέκτασης.

Βελτιώνει το θεσμικό πλαίσιο για την αντιμετώπιση του υψηλού συσσωρευμένου ιδιωτικού χρέους, ώστε να αναδυθούν οι κατάλληλες προϋποθέσεις για τη δημιουργία επενδυτικών ευκαιριών και αξιοποίηση αδρανών παραγωγικών πόρων της οικονομίας.

Η Κυβέρνηση, όμως, δεν σταματάει εδώ, με το βλέμμα στραμμένο στο μέλλον συνεχίζει την υλοποίηση κατάλληλων πολιτικών, αξιοποιώντας ορθά και αποτελεσματικά κάθε διαθέσιμο πόρο και ευκαιρία, προκειμένου να διασφαλιστεί η ταχύτερη δυνατή μετάβαση της χώρας σε ένα μέλλον ισχυρής, βιώσιμης, εξωστρεφούς και κοινωνικά δίκαιης ανάπτυξης. Εργαζόμαστε σκληρά για αυτό, με υπευθυνότητα, σοβαρότητα και κοινωνική ευαισθησία. Σας ευχαριστώ πολύ.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε πολύ, κύριε Υπουργέ.

Το λόγο έχει ο κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Σας ευχαριστώ πολύ, κύριε Πρόεδρε.

Επιτρέψτε μου πριν προχωρήσω στην τοποθέτησή μου για την κατ’ άρθρων συζήτηση και εκμεταλλευόμενος και την παρουσία του κυρίου Υπουργού σήμερα στην Επιτροπή, να θέσω κάποια ζητήματα που τέθηκαν επί τάπητος από τους κοινωνικούς φορείς και πρέπει να λάβει γνώση και ο Υπουργός, γιατί είναι ζητήματα που απασχολούν επί μήνες τους δανειολήπτες της χώρας και γενικότερα τους Έλληνες πολίτες.

Υπήρξε μια πολύ σοβαρή καταγγελία του κύριου Κρητικού προς τις συστημικές Τράπεζες της χώρας, για μια διαχρονική άρνησή των να διευθετήσουν δάνεια με εγγύηση του ελληνικού δημοσίου. Αυτό, είναι, κάτι το οποίο πρέπει επιτέλους να σταματήσει. Πρέπει η πολιτεία μέσω των θεσμικών εργαλείων που διαθέτει, να επιτύχει την απαραίτητη όσμωση με τις ελληνικές συστημικές Τράπεζες και να προχωρήσει επιτέλους αυτή η διαδικασία και να μπορέσουν στην πράξη να χρηματοδοτηθούν ειδικά οι μικρομεσαίες επιχειρήσεις που τόσο ανάγκη έχουν τη ρευστότητα, σε αντίθεση με άλλες περιπτώσεις που μεγαλύτερες επιχειρήσεις πράγματι έλαβαν απλόχερα την ενίσχυση της πολιτείας με διαφόρων ειδών χρηματοδοτικά εργαλεία, ετερόκλητα πολλές φορές, διαρθρωμένα διαφορετικά, αλλά έλαβαν, ενώ οι μικρομεσαίες, δυστυχώς, όχι.

Άκουσα με προσοχή τον κύριο Υπουργό να αναφέρει και με παράθεση στοιχείων, την επιτυχία -κατά την άποψή του- της νομοθετικής προσπάθειας της κυβέρνησης πριν από πολλούς μήνες, 9 με 10 μήνες έχουν παρέλθει, για το ζήτημα του εξωδικαστικού συμβιβασμού. Νομίζω ότι είναι κοινός τόπος όλων, ότι ο 4738 έχει σοβαρά προβλήματα εφαρμογής. Αλλά το πρόβλημα ποιο είναι;

Ακούσαμε αριθμούς. Πολλές χιλιάδες -αιτήσεων και το τονίζω αυτό- αιτήσεων προς την υπαγωγή σε συγκεκριμένη διαδικασία, που επέρχεται εντέλει, αν επέλθει, ο συμβιβασμός. Το κρίσιμο ερώτημα, είναι: Πόσοι εντέλει θα ενταχθούν;

Και για να φτάσουμε σε αυτή την απάντηση, αναγκαστικά περνάμε από τη διακεκαυμένη ζώνη της εφαρμογής. Είναι αδιανόητο όταν το αρμόδιο Υπουργείο έχει την καθολική ευθύνη εφαρμογής, διότι άπαξ και νομοθετήσουμε -από κει και πέρα αυτό που είναι το κρίσιμο είναι- το Υπουργείο μέσω των συγκεκριμένων αποφάσεων που θα πάρει, να προχωρήσει στην εύρυθμη και αποτελεσματική εφαρμογή του νόμου.

Ο νόμος, σαφέστατα είναι επιθυμητός και σε σωστή κατεύθυνση. Δεν έχουμε φτάσει ακόμα, κύριε Υπουργέ και έχουν παρέλθει μήνες. Ναι, υπάρχει ένα μεγάλο πλήθος συμπολιτών μας και είναι γεγονός αυτό, οι οποίοι περιμένουν διακαώς και υπομονετικά ελπίζοντας να ενταχθούν σε αυτό το συμβιβασμό και το μόνο που ακούμε όλους αυτούς τους μήνες, είναι μια παρέλαση αριθμών, αιτούντων και το τονίζω, απλός αιτούντων, και επιθυμώντας οι ίδιοι να ενταχθούν.

Δεν υπάρχει όλο αυτό το πλαίσιο και το ακούμε από το νομικό κόσμο της χώρας, ο οποίος καλείται και επιφορτίζεται ένα σκέλος αυτής της πρωτοβουλίας, αλλά φυσικά και από τους ίδιους τους δανειολήπτες, οι οποίοι βρίσκονται σε ένα καθεστώς άτυπης ομηρίας.

Αναφέρομαι σε ένα ζήτημα για τις καταχρηστικές χρεώσεις. Αναφέρομαι και εσάς προσωπικά, κύριε Υπουργέ, γιατί ετέθησαν από τους φορείς προηγουμένως οι διαχρονικές καταχρηστικές χρεώσεις των τεσσάρων συστημικών τραπεζών.

Και βέβαια, κλείνω μ’ αυτό. Είναι 8 Ιουλίου σήμερα, οκτώ μέρες από την άρση της προστασίας της θωράκισης της πρώτης κατοικίας και από ότι ακούσαμε από τον Πρόεδρο της Ολομέλειας των Δικηγορικών Συλλόγων της χώρας τον κ. Βερβεσό, ξεκινούσαν οι πλειστηριασμοί πρώτης κατοικίας σε διάφορα σημεία της χώρας και δεν ξέρω, αν το γνωρίζετε. Αυτή η προφορική συμφωνία, αυτό το προφορικό μορατόριουμ, φαίνεται, ότι δεν προχωράει.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Στα ευάλωτα νοικοκυριά;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Αυτό ακούστηκε για την πρώτη κατοικία και ενδεχομένως, ναι, δυστυχώς.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Στα ευάλωτα νοικοκυριά;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Ο πρόεδρος, είπε αυτό το πράγμα και σας το μεταφέρω αυτό, επειδή δεν ήσασταν παρών.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Δεν λέμε το ίδιο πράγμα.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Το ίδιο πράγμα λέμε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Δεν λέμε το ίδιο πράγμα, δεν λέτε για τα ευάλωτα;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Για τα ευάλωτα, πρώτη κατοικία ευάλωτων νοικοκυριών, κύριε Υπουργέ, είναι τρομερό. Είναι 8 Ιουλίου και προσέξτε τι κάνετε.

Εγώ θα σας μεταφέρω αυτό ακριβώς που σήμερα μέσα στην αίθουσα, ο Πρόεδρος της Ολομέλειας των Δικηγορικών Συλλόγων της χώρας, θεσμικό πρόσωπο αν μη τι άλλο, το κατήγγειλε προς εσάς.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Να φέρει στοιχεία.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Θα ζητήσουμε, λοιπόν, να φέρει και τα στοιχεία. Σας βλέπω με μία έκπληξη, θεωρείτε ότι δεν συμβαίνει. Ο Υπουργός Οικονομικών της χώρας πρέπει να γνωρίζει αν δεν συμβαίνει. Είστε σίγουρος ότι δεν συμβαίνει;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Θα σας απαντήσω σε όλα.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Είναι κάτι ανησυχητικό, αν μη τι άλλο, που σίγουρα μας απασχολεί όλους. Κανείς δεν θα ήθελε κάποιοι να εκμεταλλεύονται αυτό το χρονικό διάκενο των 8 ή 10 ημερών για να δράττουν όπως πράττουν.

Έρχομαι στο ουσιαστικό κομμάτι που είναι τώρα η συζήτηση μας. Όπως έχουμε αναφέρει, όλο αυτό το νομοσχέδιο εδράζεται σε τρεις μεγάλους πυλώνες. Το πρώτο μέρος αφορά διατάξεις που αποτελούν αναμφίβολα θετική εξέλιξη για το μέλλον του ηλεκτρονικού εμπορίου. Βοηθούν το ηλεκτρονικό εμπόριο να μην λειτουργεί ως όχημα φοροαποφυγής και αποτρέπουν - ας μου επιτραπεί η έκφραση - το φορολογικό ντάμπινγκ εις βάρος χωρών, όπως η δικιά μας, η οποία, δυστυχώς, είχε υψηλότερο Φ.Π.Α..

Ταυτόχρονα, η Οδηγία διευρύνει τη δυνατότητα φορολόγησης υπηρεσιών, όπως οι ηλεκτρονικές πλατφόρμες Netflix, Amazon, που εξ αντικειμένου έχουν εξαιρετικά έντονη δραστηριότητα στη χώρα μας, αλλά και αλλού. Το μοναδικό ερώτημα για το πρώτο σκέλος του νομοσχεδίου που θα ήθελα να θέσω, είναι το ακόλουθο: Θα ήθελα να μας περιγράφει το πώς θα δουλεύει διοικητικά το σύστημα σχετικά με την υπαγωγή στις φορολογικές ρυθμίσεις, κ. Βεσυρόπουλε, στις χώρες αποστολής προϊόντων ή υπηρεσιών, με τρόπο τέτοιο ώστε να μην επιβαρύνονται με υπέρμετρα γραφειοκρατικά βάρη και υλικά και άυλα, οι μικρομεσαίες επιχειρήσεις της χώρας μας που θέλουν να δραστηριοποιηθούν μέσω του ηλεκτρονικού εμπορίου και στο εξωτερικό; Είναι κάτι που απασχολεί τον κόσμο των μικρομεσαίων επιχειρήσεων και μας έχει τεθεί εν γνώσει.

Στο δεύτερο μέρος του νομοσχεδίου, αναφορικά με τα ερωτήματά μας σε σχέση με την παράταση του σχεδίου «ΗΡΑΚΛΗΣ» αυτά αναπόφευκτα θα αφορούν τόσο επιμέρους σημεία του νομοσχεδίου, όσο όμως και τη συνολική εξέλιξη του προγράμματος. Έχει υπάρξει μια μεγάλη σύγχυση σχετικά με το τι είναι τα 12 δισεκατομμύρια που αναφέρθηκαν και προηγουμένως. Είναι τα 12 δισεκατομμύρια του αρχικού «ΗΡΑΚΛΗ»; Είναι επιπρόσθετα επιπλέον 12 δισεκατομμύρια; Είναι 12 δισεκατομμύρια πέραν των 4 δισεκατομμυρίων εγγυήσεων που έχουν ήδη δοθεί;

Γύρω από αυτό το ζήτημα, νομίζω ότι ο κύριος Σταϊκούρας θα πρέπει να μας διαφωτίσει, καθώς και να μας ενημερώσει το λόγο, για τον οποίο, κρίθηκε απαραίτητη η επέκταση του αρχικού «ΗΡΑΚΛΗΣ» όσον αφορά το σκέλος του όγκου των ποσών.

Ένα ερώτημα εύλογο είναι γιατί επελέγη από την κυβέρνηση να εγκρίνει τιτλοποιήσεις, όπως το Cairo 1, 2,3 ή το Vega 1, 2, 3, εν μέσω πανδημικής κρίσης; Δεν κρίθηκε σκόπιμο να γίνουν αυτές μετά το πέρας της πανδημίας για προφανείς κοινωνικούς λόγους;

Ποιο είναι το ενδεχόμενο κόστος για τα δημόσια οικονομικά από την επέκταση του σχεδίου «ΗΡΑΚΛΗΣ»; Τι ποσοστό των εγγυήσεων προβλέπεται να καταπέσουν, παρόλο που ξέρουμε ότι είναι σε ένα ειδικό καθεστώς και λόγω των senior boats, αλλά πόσο είναι αυτό το ποσοστό που εκτιμά, αν υπάρχει, για πιθανή κατάπτωση; Πως θα επιβαρύνουν μεσοπρόθεσμα το ελληνικό δημόσιο αυτές οι απαιτήσεις;

Οι προβλέψεις περί καταπτώσεων δεν τροποποιήθηκαν από την αντικοινωνική επίδραση της πανδημίας επί του μακροοικονομικού περιβάλλοντος;

Τέταρτο ερώτημα. Η προθήκη με το άρθρο 20 των Συμβάσεων Leasing στην περίμετρο των υπό τιτλοποίηση assets - μεγάλωσε πλέον η περίμετρος και είναι κοινή αποδοχή των τραπεζών - σε τι ακριβώς εξυπηρετεί; Τι ποσοστό των σχετικών Συμβάσεων είναι σήμερα που μιλάμε, ληξιπρόθεσμες;

Πέμπτο ερώτημα. Η παράταση κατά έξι μήνες της περιόδου πέραν της οποίας οι Servicers θα υφίστανται κυρώσεις για τη μη είσπραξη μέρους των οφειλών που τους έχουν μεταβιβαστεί, που δύναται από το άρθρο 21, μπορεί να επεκτείνεται και ανανεώνεται επ’ άπειρον; Όπως αντιλαμβάνεστε, ανοίγει η κερκόπορτα, με τη δυνατότητα του 6+6+6 αενάως και ατερμόνως, να δίδονται παρατάσεις. Πρέπει να υπάρχει ένα χρονικό συγκεκριμένο όριο.

Επίσης και πώς προσδιορίζονται οι συνθήκες που στοιχειοθετούν έκτακτες καταστάσεις; Η πανδημία είναι έκτακτη κατάσταση; Θα μπορούσαμε, λοιπόν, να υποθέσουμε ότι για όσο διαρκέσει θα μπορείτε να χορηγείτε αυτές τις παρατάσεις; Η πανδημία ήρθε για να μείνει στη ζωή μας, απ' ό,τι φαίνεται. Ενδεχομένως, με μεταπτώσεις, αλλά θα αφήσει ένα αποτύπωμα. Όσο θα διαρκεί αυτή αυτός ο όρος στην καθημερινότητά μας, τόσο θα υπάρχουν και παρατάσεις;

 Τότε ελλοχεύει ο κίνδυνος, απλώς οι servicers σας να επωφεληθούν τα μάλα από αυτήν την πανδημία, sε αντίθεση με το κοινωνικό σύνολο.

΄Eκτον: Γιατί επικυρώνεται με νόμο τη 18μηνη παράταση του σχεδίου ΗΡΑΚΛΗΣ που παρείχε η Επιτροπή με το άρθρο 23; Δεν έχει δεσμευτική ισχύ η απόφαση αυτή ούτως η άλλως; Δεν θα μπορούσε να ενσωματωθεί η παράταση με μια απλή Υπουργική Απόφαση; Παρατηρώ, ότι ενώ με την ισχύουσα διάταξη για τον υπολογισμό των καθαρών πραγματοποιθεισών εισπράξεων, λαμβάνεται ως ημερομηνία αφετηρίας αυτή, της έναρξης της διαχείρισης των τιτλοποιήσεων απαιτήσεων. Τώρα, η διάταξη τροποποιείται και ορίζεται ως ημερομηνία έναρξης αυτής, η έναρξη του υπολογισμού αυτών. Μπορείτε να μας διευκρινίζεται την τροποποίηση αυτή; Μήπως συνιστά και αυτή μια επιπλέον παράταση;

Τώρα, κ. Πρόεδρε, εισέρχομαι στο μέρος Γ του νομοσχεδίου και θέτω τα εξής ερωτήματα: Τι ποσοστό των δανειοληπτών επέλεξαν να αιτηθούν, να ενταχθούν δανείων σε εξωδικαστικό μηχανισμό ρύθμισης οφειλών; Ακούσαμε το νούμερο από τον Υπουργό και το καθημερινό ή το μηνιαίο. Θα θέλαμε να ξέραμε και σε επίπεδο ποσοστού. Για ποιο λόγο εξισώνετε τον εγγυητή με τον συνοφειλέτη, ως προς την ευθύνη εξόφλησης μέρους ή του συνόλου των οφειλών του οφειλέτη, προς τους χρηματοδοτικούς φορείς; Είναι νομικά ορθή αυτή σας η επιλογή; Πότε σκοπεύει η κυβέρνηση να προχωρήσει στη σύσταση φορέα απόκτησης, αυτό που αναφέραμε πριν, και επαναμίσθωσης ακινήτων, που υποτίθεται ότι αποτελούσε την κορωνίδα του σχεδίου δεύτερης ευκαιρίας; Αυτό ακόμα απουσιάζει.

Γιατί εισάγονται, με την παράγραφο 3 του άρθρου 34, οι διευκρινίσεις σχετικά με το πότε δύναται να παρασχεθεί η συναίνεση του δημοσίου και των φορέων κοινωνικής ασφάλισης, σε περιπτώσεις ρύθμισης οφειλών μέσω του εξωδικαστικού μηχανισμού; Συνάντησε η εφαρμογή του μηχανισμού την αντίσταση της διοίκησης; Τι ποσοστό των αιτήσεων που έχουν απορριφθεί, σχετίζονται με άρνηση φορέα του δημοσίου ή ασφαλιστικού ταμείου, να υπαχθεί στη ρύθμιση;

Με την παράγραφο 3 του άρθρου 34, δύναται να συμπεριληφθούν στην περίμετρο των δανείων, που μπορούν να ρυθμιστούν μέσω του εξωδικαστικού μηχανισμού ρύθμισης οφειλών και δάνεια με εγγύηση του ελληνικού δημοσίου. Έχει συνυπολογιστεί η δημοσιονομική επίπτωση αυτού του μέτρου;

Με την παράγραφο 15 του άρθρου 34 προβλέπεται, ότι σε περιπτώσεις δανειοληπτών που έχουν ενταχθεί σε καθεστώς εξυγίανσης, συρρικνώνεται το χρονικό περιθώριο κατά το οποίο χαρακτηρίζεται υπερήμερος ένας οφειλέτης, ως προς τη ρύθμιση του, ανοίγοντας έτσι νωρίτερα τα περιθώρια για λήψη αναγκαστικών μέτρων εναντίον του, από έξι, σε τέσσερις μήνες. Προς τι αυτή η αυστηροποίηση, όταν εσείς ο ίδιος ομολογείτε ότι οι διατάξεις αυτές δεν έχουν προλάβει να εφαρμοστούν. Γιατί μειώνουμε τόσο αιφνίδια και ακαριαία το χρόνο αυτό;

Με την παράγραφο 18 του άρθρου 54 επαναπροσδιορίζονται οι όροι των διαπραγματεύσεων της διαδικασίας ρύθμισης οφειλών, ορίζοντας, ότι για τον συνυπολογισμό των δόσεων πρέπει να λαμβάνεται υπόψη η αξία του ακινήτου του οφειλέτη, βάσει του νέου ΕΝΦΙΑ, δηλαδή βάσει των νέων αυξημένων εν μέσω πανδημίας αντικειμενικών αξιών. Δεν νομίζετε ότι αυτό θα οδηγήσει σε επιδείνωση της θέσης των δανειοληπτών και άρα τελικά, σε αποτυχία του εξωδικαστικού;

Αναφορικά με το άρθρο 41, μπορείτε να μας πείτε πόσες είναι οι περιπτώσεις παράτυπων τοποθετήσεων διοικητικών ιδρυμάτων; Γιατί νομοτεχνικά δεν έγινε τροποποίηση του νόμου 4187 του 13, παρά φέρνετε νέα διάταξη;

Εν κατακλείδι, κύριε Πρόεδρε, για ποιο λόγο η έναρξη εφαρμογής του τρίτου μέρους, δηλαδή των διατάξεων που αφορούν το νόμο ρύθμισης οφειλών και παροχής δεύτερης ευκαιρίας, είναι η ημερομηνία κατάθεσης στη Βουλή, δηλαδή η 1η/7/21; Συνδέεται η μεθόδευση αυτή με τους πλειστηριασμούς; Επειδή ξεκίνησα την τοποθέτησή μου με το καυτό ζήτημα των πλειστηριασμών έκλεισε και με αυτό.

Ευχαριστώ πολύ κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε πολύ για παρέμβαση. Το λόγο έχει ο κ. Υπουργός.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών**): Με όλο το σεβασμό στους άλλους συναδέλφους σας, που, ούτως ή άλλως, έχουμε έναν εξαιρετικό διάλογο και με τον κύριο Κατρίνη, που εκτιμώ ότι θα πάρει το λόγο.

Δύο μόνο σημεία να αναδείξω και προφανώς, όπως πάντα, η πολιτική ηγεσία του Υπουργείου Οικονομικών θα τοποθετηθεί με σαφήνεια στα ερωτήματά σας, στις επόμενες συνεδριάσεις που θα γίνουν στη Βουλή και στην Επιτροπή και στην Ολομέλεια.

Το πρώτο έχει να κάνει με την χρηματοδότηση μικρομεσαίων επιχειρήσεων. Είπατε, κύριε συνάδελφε και αντιλαμβάνομαι την αγωνία την οποία εκφράζετε και εσείς και άλλοι συνάδελφοι, για το αν πραγματικά υπάρχει χρηματοδότηση της πραγματικής οικονομίας και ιδιαίτερα των μικρομεσαίων επιχειρήσεων, μέσα από τα σχήματα που σχεδίασε και υλοποίησε η κυβέρνηση και καταλήξατε στο συμπέρασμα, ότι ουσιαστικά έχουν βοηθηθεί οι μεγάλες επιχειρήσεις και όχι μικρές επιχειρήσεις.

Κατ’ αρχήν νομίζω, επειδή και εγώ και ο κ. Υφυπουργός πολιτευόμαστε στην επαρχία και πολλοί από εσάς, δεν υπάρχει περίπτωση στην καθημερινότητά σας να μην βρίσκεστε με πολύ μικρές επιχειρήσεις οι οποίες έχουν πάρει τουλάχιστον μία επιστρεπτέα προκαταβολή, άρα η επιστρεπτέα προκαταβολή πήγε κατά κόρον στις πολύ μικρές και στις μικρομεσαίες επιχειρήσεις και ουσιαστικά οι Φορείς που τους εκπροσωπούν, εκφράζονται με ιδιαίτερα θετικά σχόλια για αυτό το μέτρο, όπως με ευθύτητα έπραξαν και συνάδελφοι, ο κ. Κατρίνης για παράδειγμα, διαχωρίζοντας αυτό το μέτρο σε σχέση με άλλα μέτρα τα οποία υλοποιούνται από την Κυβέρνηση.

Στο θέμα του ΤΕΠΙΧ και του Εγγυοδοτικού, εκεί θέλω να σας δώσω τα στοιχεία, νομίζω σας τα έχω δώσει αλλά να τα επαναλάβω. Δόθηκαν δάνεια σε 33.135 επιχειρήσεις μέσω ΤΕΠΙΧ και Εγγυοδοτικών. Από αυτές επιχειρήσεις, 0 έως 10 εργαζόμενους είναι οι 23.417, δηλαδή το 70,67% των επιχειρήσεων. Δηλαδή, το 70% των επιχειρήσεων είναι πολύ μικρές που πήραν δάνεια ΤΕΠΙΧ και Εγγυοδοτικά. Οι 7527 επιχειρήσεις, δηλαδή το 22,72% έχουν 10 έως 50 εργαζόμενους, άρα μέχρι 50 εργαζόμενους είναι το 93% των επιχειρήσεων που πήραν ΤΕΠΙΧ και Εγγυοδοτικά. Θα μου πείτε, μήπως θα πρέπει να δούμε τον τζίρο αυτών;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας**): *Ομιλεί εκτός μικροφώνου.*

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Μα τι σχέση έχει αυτό με το σύνολο των επιχειρήσεων; Μη μου «αλλάζετε τα γκολπόστ».

Εγώ λέω ότι είπατε, ότι από τις επιχειρήσεις που πήραν ΤΕΠΙΧ, ότι τα δάνεια πήγαν στους μεγάλους. Καταρχήν μιλάμε για τα δάνεια που δόθηκαν και είπατε, ότι τα δάνεια που δόθηκαν πήγαν στους μεγάλους. Σας αποδεικνύω και το καταθέτω στα πρακτικά, ότι τα δάνεια που δόθηκαν- οποία δόθηκαν, θα πάω σε αυτή την ενότητα, είναι άλλη ενότητα, μην τα μπερδεύουμε- τα δάνεια που δόθηκαν είναι σε μικρομεσαίες επιχειρήσεις.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας**): *Ομιλεί εκτός μικροφώνου.*

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Σε ότι αφορά τον κύκλο εργασιών, μέχρι 2 εκατομμύρια έχει το 77,75%, άρα στα δάνεια τα οποία δόθηκαν με όλα τα σχήματα, οι μικρομεσαίες επιχειρήσεις πήραν τη μερίδα του λέοντος.

Είναι και ένα τρίτο ερώτημα. Φτάνουν αυτά ή θα πρέπει να ενισχυθούν ακόμα περισσότερο οι μικρομεσαίες επιχειρήσεις; Εκεί θα συμφωνήσουμε, ότι πρέπει να υπάρχει ακόμα μεγαλύτερη πιστωτική επέκταση προς τις μικρομεσαίες επιχειρήσεις και προς αυτήν την κατεύθυνση κινούμαστε συστηματικά και μεθοδικά για να βοηθήσουμε ακόμα περισσότερο την αιματοδότηση της πραγματικής οικονομίας.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας**): *Ομιλεί εκτός μικροφώνου.*

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Επαναλαμβάνω, στοιχεία έχω δώσει πολλές φορές στη Βουλή και έχω τοποθετηθεί με ευκρίνεια και εντός και εκτός Κοινοβουλίου. Υπάρχουν σημεία βελτίωσης, για παράδειγμα τα τελευταία στοιχεία της Τραπέζης της Ελλάδος δείχνουν μια μεγαλύτερη πιστωτική επέκταση προς μικρομεσαίες επιχειρήσεις το 2021, πέρα και πάνω από ΤΕΠΙΧ και Εγγυοδοτικά, αλλά δεν είμαστε ακόμα εκεί που πρέπει και το τραπεζικό σύστημα έχει μια μοναδική ευκαιρία να αξιοποιήσει πλήρως τα δάνεια του Ταμείου Ανάκαμψης- 12,7 δισεκατομμύρια ευρώ- που πρέπει να διοχετευτούν και αυτά κατά κόρον στις μικρομεσαίες επιχειρήσεις. Αυτή είναι η πρώτη ενότητα.

Για τη δεύτερη ενότητα- πάω στα μεγάλα- οφείλω να ομολογήσω ότι με μπερδέψατε λίγο. Είπατε σωστά, ότι το θέμα δεν είναι μόνο η νομοθέτηση, είναι η υλοποίηση του νόμου και συμφωνείτε στη νομοθέτηση, αλλά θα πρέπει να αξιολογηθούμε αυστηρά- σωστά- στην υλοποίηση του νόμου. Αν δεν με απατά η μνήμη μου, εγώ δέχτηκα πρόταση δυσπιστίας για αυτό το νόμο και τώρα σήμερα λέτε, ότι συμφωνείτε με τον νόμο. Αυτό είναι μια σημαντική πρόοδος και υπάρχει στα πρακτικά και το σημείωσα γιατί μου έκανε τρομερή εντύπωση. Είπατε ακριβώς αυτό και ο συνάδελφός σας μπορεί να το επιβεβαιώσει, είπατε ότι συμφωνείτε με τον νόμο- θα το δείτε στα πρακτικά- εσείς που κάνατε πρόταση μομφής για αυτό το νόμο και σήμερα λέτε, «θα δούμε την υλοποίηση, γιατί συμφωνούμε με το νόμο» αυτό είπατε. Πάντως είναι μια σημαντική πρόοδος.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας**): *Ομιλεί εκτός μικροφώνου.*

**ΧΡΗΣΤΟΣ ΣΤΑΪΚΟΥΡΑΣ (Υπουργός** **Οικονομικών):** Πάμε, όμως, στο θέμα, το οποίο αναδείξατε. Γιατί δεν μένω στους τύπους. Προφανώς, στον προφορικό λόγο μπορεί να υπάρχουν και ατυχείς αναφορές ή να υπονοούσατε κάτι άλλο.

Σε κάθε περίπτωση, η ουσία είναι ποια: Στο θέμα της υλοποίησης του νόμου, αυτήν τη στιγμή, υπάρχει μια ικανοποιητική πορεία. Προφανώς, θα αξιολογηθούμε στην εφαρμογή του νόμου. Αυτή τη στιγμή, φορτώνει η πλατφόρμα –γιατί είναι ηλεκτρονική πλατφόρμα- τα στοιχεία από ΑΑΔΕ, από ασφαλιστικά Ταμεία και από τις τράπεζες, προκειμένου να παρασχεθεί, σε εύλογο χρονικό διάστημα, η ρύθμιση στους πολίτες. Ούτως ή άλλως, ο νόμος λέει για κάποιους μήνες. Και προσπαθούμε να κάνουμε το βέλτιστο, γιατί χρειάζονται και «τεσταρίσματα» όλα αυτά.

Ταυτόχρονα, για το φορέα που είπατε. Δεν είμαστε ακόμα έτοιμοι, γιατί θέλουμε να δούμε στην EUROSTAT και την ΕΛΣΤΑΤ πώς θα καταγραφεί αυτός ο φορέας. Πού θα υπάγεται. Είναι σημαντικό για τα δημόσια οικονομικά. Και πρέπει να λογοδοτήσω απέναντί σας και στην ελληνική κοινωνία για το πού θα υπάγεται αυτός ο φορέας, ως προς τη Γενική Κυβέρνηση. Άλλο εντός και άλλο εκτός Γενικής Κυβέρνησης. Άρα, ότι υλοποιήσουμε, πρέπει να γνωρίζουμε εκ προοιμίου ποιοι είναι οι στατιστικοί κανόνες, ώστε να δούμε δημοσιονομικά πώς καταγράφεται αυτό.

Στην τελευταία ενότητα. Κλείνω με αυτό και ζητώ «χίλια συγνώμη» από τους άλλους συναδέλφους. Είπατε για τους πλειστηριασμούς.

Καταρχήν, είναι σαφές το πλαίσιο σε ότι αφορά τους προηγούμενους νόμους και τον υφιστάμενο νόμο. Όσοι έχουν ενταχθεί στο πρόγραμμα «ΓΕΦΥΡΑ» της σημερινής Κυβέρνησης -εκατοντάδες χιλιάδες νοικοκυριά- προστατεύονται μέχρι το τέλος του 2021, αφού το κράτος επιδοτεί το δάνειά τους σε ποσοστά 90%, 80% και 70%.

Όσοι έχουν ενταχθεί στο νόμο Κατσέλη διατηρούν την προστασία που ήδη έχουν λάβει.

Όσοι δεν πήραν την προστασία του νόμου Κατσέλη, σημαίνει ότι ο δικαστής έκρινε ότι είναι στρατηγικοί κακοπληρωτές και, συνεπώς, πρέπει πλειστηριασμός να γίνει, διότι έχουν υψηλά εισοδήματα και περιουσία.

Όσοι έχουν ενταχθεί στο νόμο 4605 του 2019, που ξεκίνησε η κυβέρνηση του ΣΥΡΙΖΑ και επεκτείναμε εμείς, καλύπτουν –προσέξτε- μόνο «κόκκινα» δάνεια πριν από το 2018 και υπό πολύ αυστηρά περιουσιακά και εισοδηματικά κριτήρια. Γι’ αυτό και μπήκαν τελικά 7.000 σε 13 μήνες. Σε αυτό που σας λέω εγώ, μπήκαν 25.000 σε ένα μήνα. Για να δούμε το μέτρο σύγκρισης. Όσοι μπήκαν σε αυτό, διατηρούν την προστασία που ήδη έχουν λάβει, αφού το κράτος επιδοτεί το δάνειό τους σε ποσοστό έως 50%.

Και υπάρχει νόμος 4738 του 2020, που αναδείξατε, για τη ρύθμιση οφειλών και την παροχή δεύτερης ευκαιρίας που αφορά σε νοικοκυριά και μικρές επιχειρήσεις. Θα ενεργοποιηθεί η ηλεκτρονική πλατφόρμα για τη ρύθμιση οφειλών. Δηλαδή, ο νέος εξωδικαστικός μηχανισμός ρύθμισης οφειλών προς το δημόσιο μέχρι 240 δόσεις και προς τράπεζες και Servicers -που είπατε- έως χρωστά 420 δόσεις. Αυτή η ρύθμιση παρέχει και κρατική επιδότηση δανείων πρώτης κατοικίας των ευάλωτων νοικοκυριών για 5 έτη. Και, αν δεν επιτευχθεί αυτό το στάδιο, στο επόμενο στάδιο διαγραφή όλων των οφειλών. Δηλαδή, δεύτερη ευκαιρία μέσω πτώχευσης.

Ζήτησα –και, πράγματι, αν υπάρχουν στην αντίληψή σας, θα θέλαμε να ενημερωθούμε ως πολιτική Ηγεσία του Υπουργείου Οικονομικών- περιπτώσεις που εκτιμάται ότι μπορεί να έχουν διαφύγει του πλαισίου που έχει τεθεί.

Πράγματι, υπήρχε ένα δημοσίευμα εφημερίδας για έναν πλειστηριασμό πρώτης κατοικίας. Το ψάξαμε: Αξία κατοικίας 300.000 ευρώ. Οφειλή 540.000 ευρώ. Αν μπορείτε, συγκρατήστε. Αξία κατοικίας 300.000, οφειλή 540.000. Σύμφωνα με το νόμο του 2020, δηλαδή της σημερινής Κυβέρνησης, διατηρήσαμε τα ίδια κριτήρια με το νόμο του ΣΥΡΙΖΑ του 2017. Ευάλωτος θεωρείται όποιος έχει σπίτι αξίας ως 180.000 ευρώ. Αυτό ήταν 300.000. Άρα, έμενε εκτός.

Θα μπορούσε να μου πει κάποιος: Μην τυχόν υπήρχε πιο ευνοϊκό πλαίσιο, στο παρελθόν, και το κάνατε χειρότερο; Εξηγούμαι. Δεν είναι επιλέξιμος ούτε με το νόμο του ΣΥΡΙΖΑ 4605 του 2019. Διότι, εκεί, μέγιστο όριο αξίας ήταν 250.000 ευρώ, ενώ εδώ είναι 300.000 και μέγιστη οφειλή 130.000, ενώ εδώ ήταν 540.000 η οφειλή.

Πάμε πιο πίσω. Ακόμα κι αν υπέβαλε αίτηση στην πλατφόρμα, για λήψη προστασίας από πλειστηριασμό, και εκεί ήταν έξω. Διακόσιες πενήντα χιλιάδες και 250.000. Άρα, με όλα τα πλαίσια που έφτιαξαν, όλες οι κυβερνήσεις από το 2010 μέχρι τώρα, αυτό το νοικοκυριό δεν θεωρείται ευάλωτο.

 Γι’ αυτό σας είπα, ότι θα ήθελα να είμαστε προσεκτικοί. Παρακολουθούμε την πραγματικότητα. Έχουμε εικόνα των πλειστηριασμών που αφορά μεγάλη αξία ακινήτων ή μη ευάλωτα νοικοκυριά ή στρατηγικούς κακοπληρωτές. Δεν ισχυριστήκαμε ότι δεν γίνονται πλειστηριασμοί. Πάντα γίνονταν. Άλλωστε οι πλειστηριασμοί έχουν απελευθερωθεί οριζόντια από τον Φεβρουάριο του 2019. Δεν υπάρχει προστασία της πρώτης κατοικίας από τον Φεβρουάριο του 2019. Υπήρχε μόνο ένα σχήμα που κάλυπτε τμήμα των κόκκινων δανείων μέχρι το 18. Δηλαδή, αν κάποιος ήταν κόκκινος το 19, δεν καλυπτόταν, ούτε αν ήταν ευάλωτος. Κάλυπτε τμήμα των κόκκινων δανείων μέχρι το 18 και μόνο υπό αυστηρά περιουσιακά και εισοδηματικά κριτήρια. Τα έχουμε συζητήσει αυτά διεξοδικά επί μέρες και εβδομάδες τότε. Άρα, σε κάθε περίπτωση, είμαστε εδώ να ακούσουμε ενστάσεις, προβληματισμούς και νομίζω, ότι όλοι έχουμε την ίδια κοινωνική ευαισθησία, αλλά θα πρέπει να λειτουργήσουμε και με οικονομική αποτελεσματικότητα.

Σε κάθε περίπτωση, δεσμεύομαι, ότι στα υπόλοιπα ερωτήματα τα εξειδικευμένα που θέσατε θα τοποθετηθούμε ως κυβέρνηση και σας ευχαριστώ πάρα πολύ γιατί πράγματι θέσατε ερωτήματα που οφείλει η πολιτική ηγεσία του Υπουργείου Οικονομικών πάντα να απαντά. Σας ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Γεώργιος Αμανατίδης, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Συμεών (Σίμος) Κεδίκογλου, Σταύρος Κελέτσης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Ιωάννης Τραγάκης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Χαράλαμπος (Χάρης) Μαμουλάκης, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Διαμάντω Μανωλάκου, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε πολύ τον κύριο Υπουργό για τις διευκρινίσεις που έδωσε. Περνάμε στον Ειδικό Αγορητή του Κινήματος Αλλαγής, τον κ. Κατρίνη. Πριν πάρετε το λόγο κ. Κατρίνη, παρακαλώ πολύ να τοποθετηθείτε επί της αρχής.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Καταψηφίζουμε επί της Αρχής.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κατά. Καλώς, έχετε το λόγο.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Κύριε Πρόεδρε, έφυγε ο Υπουργός. Επέλεξε να απαντήσει μόνο εκεί που θεωρούσε ότι έπρεπε να απαντήσει. Ελπίζω, ο κύριος Βεσυρόπουλος να απαντήσει στα ερωτήματα που θα θέσω.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Αν μου επιτρέπετε κ. Κατρίνη, χωρίς να θέλω να σας διακόψω. Για διευκόλυνση της συζήτησης να πω, ότι ο Υπουργός ξεκαθάρισε από την αρχή, ότι θα έπρεπε να φύγει μετά την ομιλία του.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Κύριε Πρόεδρε, θα μου επιτρέψετε να πω, επειδή είμαι πολλά χρόνια σε αυτή την αίθουσα, ότι όταν ο Υπουργός είπε ότι βιάζεται και θέλει να φύγει μετά την ομιλία του, αυτό δεν συνάδει με το να κάτσει να απαντήσει σε τοποθέτηση μετά. Ή βιάζεται, τοποθετείται και φεύγει ή δεν βιάζεται και επιλέγει να απαντήσει και φεύγει. Σωστό;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Όχι. Είχε ξεκαθαρίσει εξαρχής, ότι έχει υποχρέωση και θα πρέπει να αποχωρήσει. Γι’ αυτό και πήρε το λόγο στην αρχή της συζήτησης.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Εγώ, λοιπόν, κύριε Πρόεδρε, θα προσποιηθώ ότι είναι παρών ο κύριος Σταϊκούρας εδώ και θα θέσω κάποια ερωτήματα με βάση αυτά που είπε, ευελπιστώντας σήμερα να πάρω απαντήσεις από το Υπουργείο Οικονομικών.

Θα θέσω για μία ακόμα φορά τα ερωτήματα που έχουμε βάλει για το νομοσχέδιο του «Ηρακλή» σε σχέση με το αν υπάρχει μελέτη και ανάλυση κόστους - οφέλους από μεριάς του Ελληνικού Δημοσίου. Το λέω, κύριε Πρόεδρε, γιατί το έχω βάλει δύο φορές στην Επιτροπή και ο Υφυπουργός τουλάχιστον που φαίνεται ότι είναι αρμόδιος για τον χρηματοπιστωτικό τομέα, δεν έχει απαντήσει. Αν υπάρχει μέχρι στιγμής κάποια ανάλυση, μελέτη κόστους - οφέλους σε σχέση με το σχήμα του «Ηρακλή» για την πρόταση για το ειδικό σχήμα που προτείνει η τράπεζα της Ελλάδος, αν είναι φθηνότερη λύση του «Ηρακλή» για το φορολογούμενο σε σχέση με τις τράπεζες, εάν επιλύεται ή επιδεινώνονται ψηλό ποσοστό αναβαλλόμενης φορολογικής απαίτησης των τραπεζών και βεβαίως, αν η πορεία των τιτλοποιήσεων είναι ικανοποιητική ή υπολείπεται των αρχικών στόχων. Και το λέω αυτό, γιατί η κυβέρνηση πανηγυρίζει κύριε Πρόεδρε, ότι μειώνει τα κόκκινα δάνεια στον ισολογισμό των τραπεζών. Μάλιστα, παραπλανητικά, χρησιμοποιεί μόνο τη μείωση των κόκκινων δανείων. Προφανώς, γιατί δεν την ενδιαφέρει, δεν την ακουμπά το θέμα του ιδιωτικού χρέους, των κόκκινων δανείων που στους ισολογισμούς των νοικοκυριών παραμένει και επαυξάνεται. Αλλά ακόμα και αν δεχτώ τον ισχυρισμό της κυβέρνησης ότι είναι επ’ ωφελεία του τραπεζικού συστήματος η μείωση των κόκκινων δανείων γιατί έτσι θα μπορέσουν να διορθώσουν ισολογισμούς και να αυξήσουν τη ρευστότητα που θα παρέχουν στις επιχειρήσεις, νομίζω, ότι αυτό το πράγμα δεν επιβεβαιώνεται. Και παρά το γεγονός, ότι και η εκπρόσωπος της Ελληνικής Ένωσης Τραπεζών μίλησε για άπλετη ρευστότητα το 2020, η οποία μάλιστα θα συνεχιστεί το 2021, αυτό και δεν επιβεβαιώνεται και προφανώς η κατανομή δεν είναι ισοβαρής.

Θα πω ένα παράδειγμα μόνο. Σήμερα 648 μεγάλες επιχειρήσεις έχουν ανοίγματα 24,5 δις σε τραπεζικό δανεισμό, όταν 59.800 μικρομεσαίες επιχειρήσεις έχουν ανοίγματα στο 41,1 δισ.

Και γιατί το λέω αυτό; Γιατί ο Υπουργός Οικονομικών, έπαιξε με τα ποσοστά και τα νούμερα, μας είπε ότι το 70% των μικρομεσαίων επιχειρήσεων έχουν πάρει δάνεια από το ΤΕΠΙΧ, το Ταμείο Εγγυοδοσίας, δεν μας είπε όμως την κατανομή των χρημάτων που δόθηκαν από το ΤΕΠΙΧ, το Ταμείο Εγγυοδοσίας, στις μικρομεσαίες επιχειρήσεις από τη μία και στις μεγάλες επιχειρήσεις από την άλλη, γιατί εδώ φαίνεται ότι το μεγάλο ποσοστό της ρευστότητας που δόθηκε μέσα από τα προγράμματα της Ελληνικής Αναπτυξιακής Τράπεζας - και θέλω να σημειώσω ότι τα δύο τρίτα, ίσως και παραπάνω, των δανείων που δόθηκαν από το τραπεζικό σύστημα ήταν από την Αναπτυξιακή Τράπεζα - το μεγάλο ποσοστό αυτών των χρημάτων δόθηκαν στις μεγάλες επιχειρήσεις, ενώ πολλά μικρά δάνεια, μικρά σε ποσό χρημάτων, δόθηκαν σε μικρομεσαίες επιχειρήσεις, κυρίως όμως, στη δεύτερη φάση του ΤΕΠΙΧ, του Ταμείου Εγγυοδοσίας, όπου εκεί πέρα έγιναν, όντως διορθωτικές κινήσεις και πρέπει να το αναγνωρίζουμε.

Δεν θα σχολιάσω τον ισχυρισμό του Υπουργείου ότι η «Γέφυρα» είναι πρόγραμμα που προστατεύει την πρώτη κατοικία. Τα στοιχεία, κύριε Πρόεδρε, είναι αμείλικτα. Το 90% όσων μπήκαν στην «Γέφυρα» ήταν ενήμεροι δανειολήπτες. Μόνο το 10% είχαν μη εξυπηρετούμενο δάνειο από αυτούς που μπήκαν στη «Γέφυρα» και είναι πολύ μικρότερος αριθμός από αυτόν που προσδοκούσαμε όλοι να ενταχθούν.

Τώρα για τον Εξωδικαστικό, καταλαβαίνω το είπα και εχθές στην ομιλία. Η Κυβέρνηση να θέλει να θριαμβολογήσει, 25.000 λέει έχουν μπει στον Εξωδικαστικό. Αυτό είναι σημαντικό. Βεβαίως αυτά τα δάνεια αφορούν - αν είναι σωστά τα στοιχεία της Ειδικής Γραμματείας Διαχείρισης Ιδιωτικού Χρέους - ένα δισεκατομμύριο ευρώ. Το συνολικό ιδιωτικό χρέος της χώρας σήμερα υπερβαίνει τα διακόσια πενήντα δισεκατομμύρια ευρώ. Δεν ξέρω αν αυτό προσφέρεται για πανηγυρισμούς; Θα δούμε όμως και από αυτές τις 25.000 αιτήσεις που έχουν γίνει, πόσες ρυθμίσεις θα γίνουν, γιατί και με το ΣΥ.ΡΙΖ.Α. μάλιστα έβαλα το ίδιο ερώτημα, πραγματικά απορώ πως ο ΣΥ.ΡΙΖ.Α. θέτει το ίδιο ερώτημα όταν στη δική του πλατφόρμα είχαμε όλες και όλες, πέντε-πεντέμισι χιλιάδες ρυθμίσεις σε τριάμισι χρόνια λειτουργίας. Θα δούμε όμως και αυτή η πλατφόρμα πόσες ρυθμίσεις θα αποδώσει;

 Είπε ο Υπουργός, «Το συγκράτησα σε εύλογο διάστημα». Ποιο είναι αυτό το «εύλογο διάστημα», κύριε Υπουργέ; Δηλαδή σε πόσο καιρό περιμένουμε να δούμε τις πρώτες ρυθμίσεις για να δούμε πώς προχωράει η πλατφόρμα του Εξωδικαστικού;

 Όσον αφορά δε τις εγγυήσεις του δημοσίου θα πρέπει να ξεκαθαριστεί αν τα δάνεια τα εγγυημένα από το ελληνικό δημόσιο που μπορούν πλέον να ρυθμιστούν, αν αυτή η διάταξη θα καταλάβει και τις περιπτώσεις δανείων που έχουν καταπέσει οι εγγυήσεις για να μην δημιουργήσουμε εγγυημένα δάνεια π.χ. πυρόπληκτα, όπως είναι στην περιοχή μου στην Ηλεία και σε άλλες περιοχές, τα οποία, κάποια κατέπεσαν και μπήκαν σε 120 δόσεις, κάποια δεν έχουν καταπέσει οι εγγυήσεις, έρχεται τώρα η Κυβέρνηση και λέει ότι μπορούν οι τράπεζες να τα ρυθμίσουν και επειδή αναρωτήθηκε ο Εισηγητής του ΣΥ.ΡΙΖ.Α. ποιο είναι το δημοσιονομικό κόστος από τις ρυθμίσεις των εγγυημένων δανείων, θέλω απλώς να του υπενθυμίσω ότι ο κύριος Χουλιαράκης, Υφυπουργός της Κυβέρνησης του ΣΥ.ΡΙΖ.Α. από τον Γενάρη του 2019 υπέγραψε Εγκύκλιο/Απόφαση που συνιστούσε και σύστηνε στις τράπεζες να ρυθμίσουν τα δάνεια τα εγγυημένα από το ελληνικό δημόσιο. Άρα πριν ο ΣΥ.ΡΙΖ.Α. καταθέσει αυτές τις απορίες, καλό θα είναι να δει ποιες είναι οι δικές του επιλογές.

 Τώρα για το φορέα επαναπόκτησης, μπορεί ο Υπουργός να είπε ότι έχει καθυστερήσει, όμως δεν μας έχει απαντήσει μέχρι στιγμής τι θα κάνει με τους ευάλωτους δανειολήπτες, μέχρι να συσταθεί αυτός ο φορέας; Μπορεί να υπάρχει αναστολή, κύριε Πρόεδρε, πλειστηριασμών μέχρι 16 Ιουλίου, μπορεί η αποχή των δικηγόρων να έχει καθυστερήσει κάποιους πλειστηριασμούς μέχρι τον Οκτώβριο του 2021, δεν ξέρω αν ο φορέας επαναπόκτησης ακινήτων θα γίνει κατορθωτό να συσταθεί μέχρι την άνοιξη του 2022; Πάντως σίγουρα μέχρι τότε η Κυβέρνηση πρέπει να νομοθετήσει ένα μέτρο στήριξης των ευάλωτων δανειοληπτών οι οποίοι δεν έχουν τη δυνατότητα να υπαχθούν σε αυτό το φορέα, γιατί θα έχουμε, νομίζω, πολύ άσχημη εξέλιξη με κατασχέσεις και πλειστηριασμούς.

 Τώρα για το νομοσχέδιο. Στο πρώτο μέρος γίνονται αλλαγές στον Κώδικα του ΦΠΑ σύμφωνα με τη σχετική Οδηγία της Ευρωπαϊκής Ένωσης. Πρώτη παρατήρηση είναι ότι και οι τρεις Οδηγίες θα έπρεπε ίσως να έχουν ενσωματωθεί τουλάχιστον έξι μήνες νωρίτερα κι αυτές οι καθυστερήσεις, αλλά και η σχετική Εγκύκλιος της Α.Α.Δ.Ε., που εκδόθηκε στο παρά ένα, δημιούργησαν μεγάλη δυσφορία σε δημόσιες υπηρεσίες, αλλά δεν επέτρεψαν και σε παρόχους ταχυδρομικών υπηρεσιών να προετοιμαστούν έγκαιρα και κατάλληλα.

 Επίσης θέλω να σημειώσω ότι ενσωματώνονται μόνο μερικά από τα άρθρα των Οδηγιών αυτών. Αυτό γιατί συμβαίνει; Επίκειται ενσωμάτωση περαιτέρω; Έχουν ενσωματωθεί ήδη; Αυτό θέλουμε, κύριε Υπουργέ να μας απαντήσετε;

Δεν ξέρω αν είναι λάθος ή προχειρότητα, οι παρ. 20, 28 και 30 του άρθρου 2. Ενσωματώνονται η κάθε μία, σε δύο διαφορετικά άρθρα και συγκεκριμένα στα άρθρα 6, 9 10 και 11, όσον αφορά το τεχνικό κομμάτι. Σύμφωνα με το άρθρο 18, όλες οι εισαγωγές μικρών δεμάτων αξίας ως 22 ευρώ που παραγγέλνουν ηλεκτρονικά από τρίτες χώρες και μέχρι 30/6/21 απαλλάσσονται από ΦΠΑ, από 1/7/21 οι αγοραστές θα επιβαρύνονται με τον συντελεστή ΦΠΑ που ισχύει στη χώρα μας 24, 13, 6, αναλόγως του είδους του αγαθού.

Τα αγαθά που αγοράζουν οι κάτοικοι της χώρας μας από χώρες της Ευρωπαϊκής Ένωσης, θα βαρύνονται με το ΦΠΑ που ισχύει στην Ελλάδα και όχι με τους συντελεστές της χώρας προέλευσης. Οπότε μάλλον σε αρκετές περιπτώσεις, καταλαβαίνετε, επίκειται αύξηση του κόστους αγορών για τους Έλληνες πολίτες, αφού οι περισσότερες χώρες έχουν χαμηλότερους συντελεστές ΦΠΑ σε σχέση με τη δική μας.

Τώρα, για το πρόγραμμα ΗΡΑΚΛΗΣ τοποθετήθηκα. Εμείς έχουμε καταθέσει προτάσεις για τα κόκκινα δάνεια ήδη από το 17 για την δημιουργία, bad bank και νομίζω ότι αν είχε υιοθετηθεί τότε από την τότε Κυβέρνηση, δεν θα βρισκόμασταν τουλάχιστον στο κομμάτι των επιχειρήσεων στο σημερινό αδιέξοδο.

 Στο άρθρο 20, οφειλές από leasing υπάγονται πλέον σε τιτλοποιήσεις. Διαμορφώνει λοιπόν, η Κυβέρνηση το τραπεζικό σύστημα που μαζεύει όλων των τύπων τις οφειλές και μάλιστα είναι χαρακτηριστικό, ότι αυτό χαιρετίστηκε από τον εκπρόσωπο της Ελληνικής ‘Ένωσης Τραπεζών. Δεν καταλαβαίνει η Κυβέρνηση, ότι το σύστημα αυτό το τραπεζικό πλέον καθίσταται τόσο ισχυρό, ώστε θα έχει μια δική του αυτόνομη δυναμική στην ελληνική οικονομία και θα επηρεάζει θέματα πάρα πολλά, όπως ο ανταγωνισμός, οι τιμές ακινήτων, το βιοτικό επίπεδο λαϊκών νοικοκυριών και μικρομεσαίων επιχειρήσεων;

 Εμείς έχουμε καταθέσει από τις 25 Μαΐου ερώτηση σχετικά με τις διαγραφές των κατά τεκμήριο οικονομικά πολύ ισχυρών διαγραφές δανείων στις οποίες προβαίνουν τα πιστωτικά ιδρύματα και εταιρείες διαχείρισης απαιτήσεων, δεν έχουμε πάρει απάντηση μέχρι στιγμής και νομίζω ότι ο ελληνικός λαός έχει κάθε δικαίωμα να ενημερωθεί για το ποιες είναι αυτές οι διαγραφές, ποιους αφορούν, σε τι ποσοστό και αν δεν εφαρμόζονται, η ίδια πολιτική στρατηγική από την Κυβέρνηση όλους τους δανειολήπτες και σε όλα τα δάνεια ανεξαρτήτως ύψους. Τώρα, μιλάει για θετικό αποτέλεσμα κυβέρνησης στις ελληνικές τράπεζες. Βεβαίως, αυτά που είναι δήθεν ορατά με ανταπόκριση ξένων επενδυτών σε επιτυχείς αυξήσεις μετοχικού κεφαλαίου που ολοκληρώθηκαν σε συστημικές τράπεζες, έτσι βαφτίζει η Κυβέρνηση την απαξίωση των δικαιωμάτων των μικρομετόχων, που εν μία νυκτί είδαν τις μετοχές να εξαϋλώνονται.

 Θέλω να προσθέσω σε αυτό και τις ενστάσεις του Επαγγελματικού Επιμελητηρίου, κύριε Πρόεδρε που είπαμε και πριν, ότι το πρόγραμμα ανάκλησης και τιτλοποίησης και απαλλαγή των τραπεζών από τα κόκκινα δάνεια, θα πρέπει να μεταφραστεί, πρώτον, σε αύξηση ρευστότητας των μικρομεσαίων επιχειρήσεων που δεν έγινε κατορθωτό μέχρι στιγμής και σε μείωση του επιτοκίου δανεισμού, όχι μόνο των επιχειρήσεων και των νοικοκυριών, το οποίο διαφέρει πάρα πολύ σε σχέση με τα μέσα ευρωπαϊκά επιτόκια.

Τώρα, σε σχέση με το μέρος Γ για τη ρύθμιση οφειλών και την ελεγχόμενη παροχή δεύτερης ευκαιρίας, νομίζω ότι ένα μήνα μετά την εφαρμογή του πλαισίου, το να έρχεται η Κυβέρνηση και να αλλάζει, να τροποποιεί διατάξεις, δεν είναι και στα σημεία που θα λέγαμε ότι είναι προς τα θετικά. Βεβαίως, είναι το δεύτερο βήμα διαδικασίας που τρέχει και μεταβιβάζονται τα δάνεια στους servicers των πτωχεύσεων και η Κυβέρνηση φαίνεται, και φαίνεται αυτό από τις διατάξεις που αλλάζει, ότι αναλόγως το πώς θα προχωρά αυτή τη διαδικασία, όχι κατ’ ανάγκην υπέρ των δανειοληπτών και οφειλετών, αλλά μάλλον κατ’ απαίτηση των προβλημάτων που εντοπίζουν οι τράπεζες και οι servicers να προσαρμόζει διατάξεις του κώδικα.

 Το άρθρο 34, θεσπίζει ποινικό, αστικό και πειθαρχικό ακαταδίωκτο για τους υπαλλήλους που προσυπογράφουν ή αποδέχονται τη συμφωνία εξυγίανσης. Βεβαίως, θα πρέπει στο ίδιο άρθρο να διευκρινιστεί τι σημαίνει συμπερίληψη του εγγυητή στην έννοια του συνοφειλέτη και κάποια στιγμή, θα πρέπει νομίζω να ληφθεί μια πρωτοβουλία για να βελτιωθεί η κατάσταση των εγγυητών, γιατί είναι γνωστό ότι τα πιστωτικά ιδρύματα αρκετές φορές, δεν έλεγχαν τη φερεγγυότητα των εγγυητών αρκεί να υπήρχε υπογραφή στη σύμβαση. Οι εγγυητές μετά από αλλεπάλληλες καταγγελίες, έχουν βρεθεί σε δεινή θέση και το επαναλαμβάνω, είτε στην περίπτωση του πτωχευτικού απαλλαγούν οι οφειλέτες από το υπόλοιπο της οφειλής, είτε στο νόμο Κατσέλη να απαλλαγούν από ένα σημαντικό κομμάτι της οφειλής, αυτό βαραίνει καθ΄ ολοκληρίαν τους εγγυητές, οι οποίοι είναι δεμένοι χειροπόδαρα.

 Το άρθρο 35, ξεκαθαρίζει ότι ως ακατάσχετο νοείται αυτό που προβλέπει η παρ. 2 του άρθρου 31 του κώδικα είσπραξης δημοσίων εσόδων, το οποίο ισχύει μέχρι και σήμερα. Μπορούν, λοιπόν, οι δανειστές, να καρπώνονται το εισόδημα, το οποίο υπερβαίνει το ελάχιστο όριο διαβίωσης και αυτό αποτελεί αναμφίβολα μια ριζική μεταβολή φιλοσοφίας δεκαετιών ως προς τη μεταχείριση του μισθού, το οποίο σύμφωνα με τον Κώδικα Πολιτικής Δικονομίας είναι ακατάσχετο, ακριβώς για να έχει ο οφειλέτης κάποιο κίνητρο να εργάζεται.

Στο άρθρο 40 για την μη υποβολή δηλώσεων φόρου μεταβίβασης ακινήτων σε μετασχηματισμούς πιστωτικών ιδρυμάτων, νομίζω ότι αποτελεί, εφόσον είναι και αναδρομική η εφαρμογή, μια πολύ ευνοϊκή διάταξη, που νομίζω προκαλεί συνολικά την ελληνική κοινωνία. Όσο αφορά το άρθρο 41, αναφέρεται σε ιδρύματα, υπονοώντας ότι είναι κοινωφελή ιδρύματα. Νομιμοποιεί υφιστάμενους ορισμούς διοικητικών ιδρυμάτων, για τους οποίους δεν έχουν τηρηθεί οι διατυπώσεις συστατικής πράξης ιδρυμάτων, αλλά και τις αποφάσεις που έχουν ληφθεί στο ενδιάμεσο διάστημα από τον ορισμό διοικητή. Δεδομένου ότι στο παρελθόν έχουν ανακύψει πολλές υποθέσεις διαφθοράς και κακοδιαχείρισης για θέματα παρόμοια, είναι προφανές ότι πρόκειται σίγουρα για προβληματική, πιθανόν και για φωτογραφική διάταξη. Τα υπόλοιπα θέματα όμως στη δεύτερη ανάγνωση. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κύριος Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25)**: Ευχαριστώ πολύ, κύριε Πρόεδρε. Θα πρέπει να επανερχόμαστε ξανά και ξανά στη μεγάλη εικόνα. Εδώ πέρα συζητάμε μια δέσμη νομοθεσιών που στοχεύουν στη ρευστοποίηση της περιουσίας των πολιτών. Ρευστοποίηση σημαίνει εξώσεις, κατασχέσεις και τελικά απώλεια της περιουσίας και των εισοδημάτων. Το συγκεκριμένο νομοσχέδιο αποτελεί την επέκταση δύο υφιστάμενων νομοσχεδίων, του σχεδίου «Ηρακλής» και του πτωχευτικού, δυο ενορχηστρωμένων προσπάθειών, πραγματικά, να συγκεντρωθεί η περιουσία των Ελλήνων πολιτών σε λίγους, να φτωχοποιηθεί και να εξαθλιωθεί ένα τεράστιο κομμάτι των πολιτών αυτής της χώρας.

Αυτή τη μεγάλη εικόνα δεν πρέπει να τη συζητάμε και για αυτό μου κάνει εντύπωση πώς σε αυτήν την αίθουσα κάνουμε συζήτηση επί των λεπτομερειών του νομοσχεδίου, ξεχνώντας τη μεγάλη εικόνα, σαν να έχουν δηλαδή, κόμματα και βουλευτές, αποδεχτεί ως κομμάτι της πραγματικότητας αναντίρρητα αυτήν την εικόνα. Εμείς αρνούμαστε να συνηθίσουμε τη ρευστοποίηση της περιουσίας των Ελλήνων πολιτών. Αρνούμαστε να το αποδεχτούμε σαν δεδομένο. Αρνούμαστε να γίνουμε κομμάτι αυτής της συζήτησης με αυτό τον τρόπο. Γιατί, πραγματικά, τι είναι το σχέδιο «Ηρακλής» παρά ένα σχέδιο που πετάει στον καιάδα των funds όλους τους πολίτες που έκαναν ένα «αμάρτημα» να δανειστούν, να παίρνουν δάνειο τότε που οι τράπεζες τηλεφωνούσαν και παρακαλούσαν «πάρτε διακοποδάνειο, πάρτε και εσείς ένα καταναλωτικό», το οποίο δεν μπορούσαν να εξοφλήσουν μέσα στο μνημόνιο και τώρα με τον κορωνοϊό;

Αυτούς τους στέλνουμε στο «πυρ το εξώτερον», δίνοντας και 12 δισ. εγγυήσεων στα funds, τα οποία, αφού πάρουν τα δάνεια των πολιτών σένα ποσοστό της αξίας τους κάτω από το 7% και ενώ οι πολίτες δεν έχουν δικαίωμα να εξαγοράσουν το δάνειό τους, όχι στο 7%, ούτε στο 10%, ούτε στο 20%, ούτε στο 30%, ούτε και στο 40%. Την ίδια στιγμή, τους δίνουμε εγγυήσεις για το αν αποπληρωθεί το δάνειο κάτω από ένα ποσοστό ποσό της αντικειμενικής αξίας και χάνουν τις εγγυήσεις και θα κρατήσουν και τα σπίτια.

Η κατάσταση είναι δραματικότερη όταν έρχεται πλέον και ο πτωχευτικός, ο οποίος δημιουργεί ένα μηχανισμό έγκαιρης προειδοποίησης για την πτώχευση των πολιτών και των νοικοκυριών πλέον. Έρχεται να απειλήσει όποιον δεν πάει στην πλατφόρμα, με δήμευση της περιουσίας του, εφόσον μπει σε πλειστηριασμό πάνω από τρεις φορές και αυτός ο πλειστηριασμός είναι άκαρπος. Από τη δήμευση αυτή δεν αποζημιώνονται ούτε κατά ένα ευρώ ο πολίτης. Ούτε κατά ένα ευρώ δεν απομειώνεται το χρέος του. Με αυτούς τους εκβιασμούς στέλνουν στα χέρια των funds και των δανειστών τους πολίτες να ενημερώσουν τα στοιχεία τους για να κάνουν μια αίτηση συμβιβασμού.

Οι δανειστές δεν έχουν καμία υποχρέωση να απαντήσουν. Δεν έχουν καμία υποχρέωση να κάνουν αντιπρόταση αν συμφωνήσουνε αν κάνουν αίτηση διακανονισμού πολλών δόσεων αποπληρωμής, οι πολίτες μπορούν να κρίνουν ότι δεν τεκμηριώνεται ότι μπορεί να την τηρήσει τη δέσμευσή του αυτή και να τον κηρύξουν μονομερώς κατευθείαν σε υπερχρεοκοπία. Αν συμφωνήσουν μαζί του στην αποπληρωμή του χρέους σε δόσεις, μια δόση να χάσει μπορεί να τον στείλουν μονομερώς σε χρεοκοπία και ούτω καθεξής. Σε κάθε περίπτωση, έχουν συμφέρον να το κηρύξουν μονομερώς σε χρεοκοπία το οποίο ξεκινάει τη διαδικασία χωρίς να μπορεί να κάνει το παραμικρό ο πολίτης ο ίδιος, ξεκινάει ερήμην του.

Είναι εντυπωσιακό ότι τα κόμματα υιοθετούν την έννοια του servicers. Είναι πραγματικά σοκαριστικό. Τι είναι αυτοί οι servicers, είναι αυτοί που παρέχουν την υπηρεσία ρευστοποίησης της ιδιωτικής περιουσίας των πολιτών. Αυτή την υπηρεσία προσφέρουν την ρευστοποίηση. Για τη Νέα Δημοκρατία δεν έχουμε να πούμε πολλά, είναι ξεκάθαρο το σχέδιό της να ρευστοποιήσει την περιουσία των ιδιωτών, των πολιτών, να συγκεντρώσει σπίτια και επιχειρήσεις στα χέρια λίγων από την Ελλάδα και το εξωτερικό. Είναι ξεκάθαρο αυτό το σχέδιο, το προχωράει με κάθε επιλογή ακόμη και τη διαχείριση της πανδημίας.

Επιστρεπτέες προκαταβολές, μη συγχώνευση φορολογικών και ασφαλιστικών βαρών που έγιναν μέσα στην πανδημία από επιχειρήσεις σε επιχειρήσεις που αποδεδειγμένα δεν μπορούν να αποπληρώσουν και ούτω καθεξής. Όμως, θα επανέλθω ξανά στον ΣΥΡΙΖΑ. Ο ΣΥΡΙΖΑ, ο οποίος βλέπει θέματα προς συζήτηση σε αυτό το νομοσχέδιο, την ίδια στιγμή που αφορά τον πτωχευτικό κώδικα που ο ίδιος επικαλείται ότι θα αποσύρει αν γίνει ποτέ κυβέρνηση. Αφορά το σχέδιο «ΗΡΑΚΛΗΣ», το οποίο έχει αρνηθεί απέναντι στις επανειλημμένες μας κλήσεις προς το ΣΥΡΙΖΑ να δεσμευτεί, είχε αρνηθεί να δεσμευτεί ότι θα το αποσύρει ως κυβέρνηση.

Το πρόβλημα δεν είναι μόνο εδώ. Αυτό μπορεί να είναι μια απόλυτη σύμπλευση με τις μνημονιακές επιταγές κάτι που είχε αποδεχτεί ο ΣΥΡΙΖΑ, τα μνημόνια αντίθετα από αυτό που λέει συνεχίζονται, η αξιολόγηση συνεχίζει και απαιτεί μέτρα από τις κυβερνήσεις τα οποία υλοποιούνται, τα μνημόνια συνεχίζονται. Οπότε ο ΣΥΡΙΖΑ προφανώς συνεχίζει την υπακοή στις μνημονιακές υπαγορεύσεις. Όμως, εδώ πέρα, έρχεται ο ΣΥΡΙΖΑ και μας λέει ότι θα προστατεύσει την πρώτη κατοικία. Έθεσα το ερώτημα και δεν λάβαμε απάντηση, πως θα προστατεύσετε την πρώτη κατοικία χωρίς την κατάργησή του σχεδίου «ΗΡΑΚΛΗΣ» του καιάδα αυτού για τους πολίτες που χρωστάνε, που έχουν δάνεια. Θα προστατεύσει την πρώτη κατοικία όταν όλα τα κόκκινα δάνεια πρώτης κατοικίας έχουν πουληθεί σε funds για να διαχειριστούνε ρευστοποιώντας τα. Πως θα το κάνει αυτό ακριβώς, θα δώσει τις εγγυήσεις, τα 12 δις εγγυήσεων και άμα τα δώσει αυτά, θα παραμείνουν ναι ή όχι. Απαντάμε με βάση τον «ΗΡΑΚΛΗ» που δεν θέλει να καταργήσει ο ΣΥΡΙΖΑ θα παραμείνουνε στα χέρια των funds αυτά τα σπίτια.

Τελικά, θα προστατεύσει την πρώτη κατοικία καταργώντας τον «ΗΡΑΚΛΗ» το οποίο δεν είναι διατεθειμένος να κάνει ή τελικά κάνει ένα εμπόριο ελπίδας μιλώντας για προστασία της πρώτης κατοικίας αφού είναι δεμένος στο μνημονιακό άρωμα, μπλεγμένος στις μνημονιακές δεσμεύσεις και δεν πρόκειται να αγγίξει και να κάνει πίσω σε κανένα από αυτά τα μέτρα, γιατί ακριβώς δεν θέλει να δυσαρεστήσει και αυτός τους δανειστές όπως κάνει η ΝΔ.

Εδώ θα κλείσω επαναλαμβάνοντας την πρόταση του ΜέΡΑ25, το σχέδιο της SERS για να βρουν αυτοί οι πολίτες επιτέλους το δρόμο για το σπίτι τους το σπίτι τους. Μια δημόσια εταιρεία διαχείρισης ιδιωτικού χρέους, που τερματίζει την πώληση των δανείων, των κόκκινων δανείων.

 Τα κόκκινα δάνεια πηγαίνουν σε δημόσια διαχείριση, δεν χάνουν οι ιδιοκτήτες την ιδιοκτησία τους, κάτι που κάνουν αυτή τη στιγμή τα νομοσχέδια που ζητάμε και που επεκτείνουν τα υφιστάμενα. Στην ουσία καταργεί τους πλειστηριασμούς πρώτης κατοικίας και των εν λειτουργία μικρομεσαίων επιχειρήσεων, παγώνει τα κόκκινα δάνεια και σταματάει την εξαγωγή υπεραξίας από αρπακτικά ταμεία στο εσωτερικό.

Τώρα αυτό γίνεται με την απόδοση στις τράπεζας τίτλων και δημοσίων εγγυήσεων από τη δημόσια εταιρεία «ΟΔΥΣΣΕΑΣ». Υπάρχει μια μόνιμη προστασία της κύριας κατοικίας των μικρομεσαίων και καταβολή μηνιαίου παγίου που δεν θα ξεπερνά το 1/3 των καθαρών εισοδημάτων και το ύψος του οποίου θα προσδιορίζεται από τις δημοτικές αρχές. Διατηρούν το ποσοστό ιδιοκτησίας τους, όπως ανέφερα προηγουμένως οι δανειολήπτες, ενώ αυτό συνεχίζεται μέχρι την έναρξη της αποπληρωμής των δανείων μετά από κουρέματα που θα συμφωνηθούν με τη δημόσια εταιρεία «ΟΔΥΣΣΕΑΣ». Έχουμε ένα δημοκρατικό έλεγχο ενός κοινωνικού προβλήματος.

Κλείνω, με το πώς βλέπει το πρόβλημα ο Υφυπουργός που μίλησε χθες και ο Υπουργός που μίλησε σήμερα. «Προς όφελος», δηλαδή, η ρευστοποίηση της περιουσίας των πολιτών, «των φορολογουμένων, των επενδυτών και των τραπεζών». Αυτό είναι το όφελος που βλέπει, καμιά αναφορά στους δανειολήπτες, στις εξώσεις, στην εξαθλίωση – φτωχοποίηση, στο γιγάντιο κοινωνικό πρόβλημα. Αυτά είναι τα λόγια του Υφυπουργού. Ο Υπουργός ανέφερε «τρομερές επενδυτικές ευκαιρίες και αξιοποίηση αδρανών πόρων συνιστά η ρευστοποίηση των κόκκινων δανείων πρώτης κατοικίας και επιχειρήσεων των πολιτών». Ειλικρινά, δεν θα είχαμε καμία άλλη κριτική να προσθέσουμε παρά μόνο την επανάληψη των δικών σας λεγομένων.

Το ΜέΡΑ25, δεν θεωρεί κανονικότητα ούτε το σχέδιο «ΗΡΑΚΛΗΣ», αυτόν τον Καιάδα, ούτε τον Πτωχευτικό Νόμο, ούτε τη διαχείριση της πανδημίας, που οδήγησε πετυχημένα στη χρεοκοπία και στο να μην ανοίγουν οι μισές μικρές και μεσαίες επιχειρήσεις. Δεν θα συνηθίσουμε ποτέ αυτή τη δυστοκία, δεν θα την αποδεχτούμε σαν βάση συζήτησης και αρνούμαστε να συμμετέχουμε στην ψηφοφορία επί των νομοσχεδίων αυτών σε οποιοδήποτε στάδιο στις Επιτροπές.

 Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Σας ευχαριστούμε, κύριε Αρσένη.

Το λόγο έχει ο κ. Βιλιάρδος.

 **ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, θα ξεκινήσουμε από τη χθεσινή βασική τοποθέτηση του κυρίου Ζαββού, σύμφωνα με την οποία η Κυβέρνηση έχει την εμπιστοσύνη των αγορών. Σημειώνοντας, εν πρώτοις, πως, προφανώς, εννοεί τη Γερμανία, ενώ δεν την έχει μόνο η Κυβέρνηση, αλλά και τα υπόλοιπα δύο κόμματα της «τρόικα εσωτερικού» που τη στηρίζουν, πολύ περισσότερο η Αξιωματική Αντιπολίτευση που θεωρείται από τους ξένους ως «ρεζέρβα» σε σχέση με τη Νέα Δημοκρατία. Πολύ σωστά, κατά την άποψή μας, πόσο μάλλον, όταν κατά τη διακυβέρνησή της υπεγράφη η μεταφορά των πάντων στο Υπερταμείο, η επιμήκυνση των 95 δισ., με αντάλλαγμα την παράδοση του ονόματος της Μακεδονίας κ.ο.κ.., ενώ λειτούργησε το κράτος με μεγάλα πρωτογενή πλεονάσματα, όταν η Νέα Δημοκρατία με τεράστια ελλείμματα.

Ποιος είναι, όμως, ο ορισμός της εμπιστοσύνης για τους δανειστές;

Το ότι η Κυβέρνηση θα υπακούει στις εντολές τους, όπως είναι η ψήφιση των νόμων που δρομολογούν τις «μεταρρυθμίσεις», το ξεπούλημα της δημόσιας περιουσίας και οι πλειστηριασμοί της ιδιωτικής με την πιστή εφαρμογή του νέου Πτωχευτικού Νόμου. Κάτι που φαίνεται καθαρά στην 10η αξιολόγηση της ενισχυμένης εποπτείας, όπως έχουν βαφτιστεί, πλέον, τα μνημόνια.

Βέβαια, η Κυβέρνηση ισχυρίζεται πως ο ορισμός της εμπιστοσύνης, είναι η πώληση των ομολόγων του δημοσίου με χαμηλά επιτόκια, καθώς επίσης η μείωση της απόδοσής τους, του spread, κάτι που ασφαλώς δεν ισχύει.

Ειδικότερα, εύλογα απορεί κανείς, με το εξής. Γιατί σήμερα οι επενδυτές πιστεύουν πως η ελληνική Κυβέρνηση, θα μπορεί να πουλάει συνεχώς ομόλογα και θα είναι σε θέση, να τα εξοφλήσει στη λήξη τους; Αφού η Ελλάδα, είναι οικονομικά σε τρεις χειρότερη θέση σε σχέση με τα προηγούμενα χρόνια, πόσο μάλλον με το 2010 που είχε αποκλειστεί εντελώς από τις αγορές.

Εν προκειμένω, ο λόγος είναι ένας και μοναδικός. Η Ευρωπαϊκή Κεντρική Τράπεζα έχει αλλάξει τον ρόλο της αγοράζοντας μαζικά ελληνικά ομόλογα, μεταξύ άλλων με το πρόγραμμα Π.Ε.Π., δηλαδή, με το προσωρινό πρόγραμμα αγοράς αξιόγραφων του δημοσίου και του ιδιωτικού τομέα.

Η απόφαση της Ε.Κ.Τ. να αγοράζει ελληνικά ομόλογα, έχει αλλάξει θεμελιωδώς τη στάση των επενδυτών, αφού όταν υπολογίζουν πως θα μπορούν να πουλήσουν στην Ε.Κ.Τ. οποτεδήποτε θελήσουν τα ελληνικά ομόλογα στην τιμή αγοράς τους, δεν παίζει πλέον κανένα ρόλο γι’ αυτούς εάν τελειώσουν τα χρήματα της ελληνικής Κυβέρνησης ή όχι. Φυσικά, ούτε οι ανοησίες περί του μαξιλαριού των 34 ή 37 δις., που ασφαλώς δεν είναι στην διάθεση της Κυβέρνησης.

Απλά και μόνο η συγκεκριμένη δήλωση προθέσεων της Ευρωπαϊκής Κεντρικής Τράπεζας, η οποία ισοδυναμεί με την παροχή πιστωτικής εγγύησης στην Ελλάδα, είναι ο λόγος που ξαφνικά οι επενδυτές αγοράζουν και κρατούν ομόλογα, ενώ τα όρια του ελλείμματος του Σύμφωνου Σταθερότητας και Ανάπτυξης, έχουν ανασταλεί προς το παρόν.

Ως εκ τούτου, τα ελληνικά ομόλογα είναι σήμερα μια επιτυχημένη ιστορία, επειδή η Ε.Κ.Τ. εγγυάται και υποστηρίζει, τόσο τη ρευστότητα όσο και τη φερεγγυότητα της Ελλάδας. Αυτό είναι κάτι, που δεν το έκανε κατά τη διάρκεια της κρίσης του 2010.

Με δεδομένο, όμως, ότι το Π.Ε.Π. δεν είναι μόνιμο αλλά προσωρινό, πρόκειται για μια πρόσκαιρη κατάσταση, η οποία θα φτάσει σύντομα στο τέλος της, αφού έχουν εξαντληθεί τα 27 δις περίπου από τα 37 δις που υποσχέθηκε η Ευρωπαϊκή Κεντρική Τράπεζα, οπότε θα πρέπει να το προβλέψει και να πάρει τα μέτρα της η Κυβέρνηση, πριν είναι πολύ αργά.

Ειδικά όσον αφορά τα spreads, δηλαδή τη διαφορά της απόδοσης των ελληνικών ομολόγων σε σχέση με παρόμοια γερμανικά ομόλογα, το 2019 πριν πανδημία, ήταν σχεδόν στο μηδέν, ενώ αυξήθηκε λίγο αργότερα και αργότερα μειώθηκε ξανά, ευρισκόμενη σταθερά κάτω από τις 100 μονάδες βάσης, όπως θα καταθέσουμε στα πρακτικά.

Στην ουσία τώρα, το επιτόκιο με το οποίο θα δανειζόταν η Ελλάδα σήμερα, θα ήταν δύο περίπου μονάδες κάτω από αυτό που δανείζονται οι τράπεζες ως συνήθως, όπου δεν είναι σωστό να θεωρήσουμε ως κριτήριο το 8,75% που εξέδωσε ομόλογα η ΠΕΙΡΑΙΩΣ, αλλά το μέσο όρο των άλλων υγιέστερων τραπεζών.

Τέλος όσον αφορά την επιτυχία των σχεδίων «ΗΡΑΚΛΗΣ» έτσι ώστε να μην πέσουν οι εγγυήσεις και να μην επιβαρυνθεί το δημόσιο χρέος με έως και 24 δις ευρώ, εξαρτάται απόλυτα από τη βελτίωση της ελληνικής οικονομίας και από τίποτα άλλο. Όχι απλά του ρυθμού ανάπτυξης, που εύκολα θα υπερβεί το 4,5%, μετά την υπέρ-δεκαετή κατάρρευση που έχει προηγηθεί, πόσο μάλλον μετά την κατακόρυφη πτώση το 2020. Εξαρτάται, κυρίως, από τη βελτίωση των εσόδων των νοικοκυριών και των κερδών των μικρομεσαίων επιχειρήσεων, που με τη σειρά τους θα αύξαναν την αξία των εγγυήσεων των τραπεζών, ενώ θα εξυπηρετούσαν τα χρέη τους, αφού αυτοί είναι οι προβληματικοί δανειολήπτες. Αυτό που πρέπει να εξασφαλίσει, λοιπόν, η Κυβέρνηση, είναι η παραπάνω βελτίωση. Είναι κάτι που δεν φαίνεται να καταφέρνει, αφού έχει μια αλλοπρόσαλλη πολιτική, ένα μείγμα νεοφιλελευθερισμού από την πλευρά του ξεπουλήματος της δημόσιας περιουσίας και της διόγκωσης του επιτελικού κράτους, καθώς επίσης κακώς εννοούμενου σοσιαλισμού με κριτήριο τη σπατάλη 41 δισεκατομμυρίων μέσα σε δύο μόλις χρόνια με δανεικά. Κάτι που ασφαλώς, δεν οδηγεί στην αλλαγή του αποτυχημένου οικονομικού μας μοντέλου και στην παραγωγή πλούτου, τα οποία είναι απαραίτητα στην Ελλάδα.

Για να τα καταφέρει η Ελλάδα, θα πρέπει να υπάρξει πραγματική συναίνεση όλων των πολιτικών δυνάμεων, όχι όμως στην υπηρεσία των ξένων δυνάμεων, όπως συμβαίνει με την «τρόικα εσωτερικού», αλλά για την πατρίδα μας και για τους πολίτες της, που διαφορετικά θα καταντήσουν εξαθλιωμένοι σκλάβοι χρέους των νέων ιδιοκτητών της.

Σε ότι αφορά το νομοσχέδιο. Ξεκινώντας από το άρθρο 3, δεν διευκρινίζεται όπως στην προγενέστερη μορφή του άρθρου, εάν η παράδοση των αγαθών στο εσωτερικό της χώρας γίνεται προς υποκείμενο στο φόρο ή προς νομικό ή φυσικό πρόσωπο μη υποκείμενο στο φόρο, τι είδους αγαθά είναι παραδοτέα και ποιο το όριο της φορολόγησης.

Η ερώτησή μας εδώ είναι αν θα μπορούν οι επιχειρήσεις να επιλέγουν τον τόπο παράδοσης των αγαθών και της παροχής των υπηρεσιών τους, σύμφωνα με τον τόπο εγκατάστασης ή μόνιμης κατοικίας ή συνήθους διαμονής του μη υποκείμενου στο φόρο λήπτη.

Δηλαδή, στην περίπτωση που ένας Γάλλος που εργάζεται στο Βέλγιο, αγοράσει κάτι για να του παραδοθεί στις διακοπές του στην Ελλάδα, τι φόρος θα χρεωθεί;

Στο άρθρο 4, οι καταργούμενες διατάξεις που αφορούν τον τρόπο φορολόγησης των τηλεπικοινωνιακών, ραδιοφωνικών και τηλεοπτικών ή ηλεκτρονικά παρεχόμενων υπηρεσιών, που προσφέρονται από πολύ μικρές επιχειρήσεις σε μη υποκείμενο στο φόρο, όπως σε ιδιώτες και σε μη υποκείμενα στο φόρο νομικά πρόσωπα που είναι εγκατεστημένα σε άλλα κράτη - μέλη. Θέτει όριο έως 10.000 ευρώ, μέχρι το οποίο, οι παροχές των εν λόγω υπηρεσιών υπόκεινται σε Φ.Π.Α. στο κράτος - μέλος εγκατάστασης των παρόχων, αντί στον τόπο εγκατάστασης των μη υποκείμενων στο φόρο ληπτών.

Θα είναι σε θέση, δηλαδή, οι επιχειρήσεις να επιλέγουν τον τόπο φορολόγησης των υπηρεσιών τους, σύμφωνα με τον τόπο εγκατάστασης αυτού που παρέχει την εργασία αντί του πελάτη; Τι προβλέπεται, εάν επιλέξουν ως χώρο εγκατάστασης τους ένα γραμματοκιβώτιο στην Ιρλανδία ή στην Κύπρο - για φορολογικούς λόγους φυσικά - αλλά λειτουργούν στην Ελλάδα; Θα ασκείται φορολογικός έλεγχος ως προς την εφαρμογή του ορίου των 10.000 ευρώ φορολόγησης κατ’ αυτόν τον τρόπο ή θα παραβιάζεται ποικιλοτρόπως;

Στο άρθρο 6, στην παράγραφο 1, απαλλάσσεται από το φόρο η εισαγωγή αγαθών από τρίτες χώρες ή τρίτα εδάφη που αποτελούν αντικείμενο εξ αποστάσεως πωλήσεων, ενώ φορολογείται ο υποκείμενος στο φόρο ή ο μεσάζοντας. Εδώ, θεωρούμε πως μπορεί να προκύψουν διαφυγόντες φόροι, εάν ο μεσάζοντας είναι σε μία χώρα της Ευρωπαϊκής Ένωσης με ευνοϊκό φορολογικό καθεστώς.

Το ίδιο στην παράγραφο 2γ. Παρέχεται απαλλαγή από εισαγωγές από τρίτα εδάφη ή τρίτες χώρες, εάν οι εταιρείες υπόκεινται σε ειδικό καθεστώς του άρθρου 47β σε άλλα κράτη - μέλη. Εδώ, υπάρχει ίσως ακόμη μεγαλύτερος κίνδυνος διαφυγής φόρων, λόγω και της άυλης μορφής των προϊόντων, εάν παραμεληθεί ένας μεσάζοντας, είτε εικονικός τελικός χρήστης, που θα βρίσκεται σε χώρα χαμηλού Φ.Π.Α..

Στο άρθρο, 7 δεν διευκρινίζεται ποιες θα είναι οι κυρώσεις στην περίπτωση που ενώ ο μεσάζοντας υποχρεούται σε καταχώρηση στοιχείων για καθένα εκ των υποκείμενων στο φόρο αποδέκτη προϊόντων που εκπροσωπεί, δεν το κάνει.

Στο άρθρο 9, η κύρια παρατήρησή μας είναι στην παράγραφο 12, όπου γενικά δεν αποδεχόμαστε εκτεταμένες εξουσιοδοτικές διατάξεις. Ειδικά στην περίπτωση μιας ξένης οντότητας, της ΑΑΔΕ, που με απόφαση του Διοικητή της ορίζονται με την παρούσα τα αρμόδια όργανα, η διαδικασία εγγραφής και διαγραφής εξαίρεσης από το ειδικό καθεστώς, η διαδικασία υποβολής δήλωσης Φ.Π.Α. και λοιπά. Αντίθετα, θεωρούμε σωστό να γίνεται με διαδικασίες μέσω της κοινοβουλευτικής οδού για λόγους διαφάνειας.

Το άρθρο 10, που είναι πολύ μεγάλο και με περίπλοκες διαδικασίες αφορά το ειδικό καθεστώς Φ.Π.Α. σε υποκείμενους σε φόρους εγκατεστημένους εντός της Ευρωπαϊκής Ένωσης, αλλά όχι, εντός του κράτους - μέλους κατανάλωσης, ενώ αφορούν τηλεπικοινωνιακές, ραδιοφωνικές και τηλεοπτικές υπηρεσίες, καθώς επίσης τον τρόπο καταβολής του Φ.Π.Α.. Προστίθεται πρόβλεψη για τις περιπτώσεις που η επιχείρηση δεν έχει έδρα οικονομικής δραστηριότητας, ούτε μόνιμη εγκατάσταση σε κράτος - μέλος της Ευρωπαϊκής Ένωσης, αλλά απλά εκκινεί ή μεταφέρει αγαθά στα κράτη - μέλη.

Έτσι, όμως, απολαμβάνει ειδικού καθεστώτος, χωρίς να υπάρχει κάποιο ανταποδοτικό όφελος για τη χώρα ή την Ευρωπαϊκή Ένωση, ενώ χωρίς να έχει Α.Φ.Μ. θα μεταφέρει προϊόντα ανά την Ευρωπαϊκή Ένωση. Με αυτόν τον τρόπο οδηγούμαστε σε μία άκρατη παγκοσμιοποίηση, χωρίς περιορισμούς για επιχειρήσεις μείζονος σημασίας, ειδικά επειδή σε αυτού του είδους τις υπηρεσίες μπορεί να είναι συγκεχυμένη η χώρα διαμονής και κατανάλωσης.

Στην παράγραφο 13, παρέχεται υπερβολικό εύρος εξουσίας στο Διοικητή της ΑΑΔΕ, όπως στις διαδικασίες εγγραφής και διαγραφής ή εξαίρεσης από το παρόν ειδικό καθεστώς επιστροφής φόρων και λοιπά.

Το άρθρο 11, είναι ένα άλλο πολύπλοκο και εκτενές άρθρο, αντίστοιχο του 10, το οποίο, αφορά ειδικό καθεστώς Φ.Π.Α. για αγορές από τρίτες χώρες. Στη διάταξη εντάσσονται και οι συναλλαγές όπου υπάρχει μεσάζοντας με επαγγελματική έδρα ή μόνιμη εγκατάσταση εντός της Ένωσης.

 Μήπως εδώ μπορεί να υπάρξει διαφυγή φόρου, εάν ο μεσάζοντας είναι σε χώρα χαμηλού ΦΠΑ και εν συνεχεία, δεν επιβαρύνεται για εσωτερικές συναλλαγές; Ή εάν κάποιος επιλέξει ως παράδοση άλλες χώρες με χαμηλότερο ΦΠΑ, και από εκεί να του αποστέλλονται, ή να τα μεταφέρει; Ερωτήσεις είναι, καλοπροαίρετες.

Η Βουλγαρία για παράδειγμα, έχει ΦΠΑ 20% που σημαίνε,ι πως η αγορά ενός αγαθού αξίας 100 ευρώ θα κόστιζε με τον ΦΠΑ 120 ευρώ, ενώ στην Ελλάδα 124 ευρώ. Θα μπορούσε κάποιος να παραλαμβάνει προϊόντα στην Βουλγαρία αντί στην Ελλάδα;

Στην παράγραφο 7 Γ.Γ., σε περίπτωση συστηματικής μη συμμόρφωσης με τις διατάξεις, η μοναδική συνέπεια είναι η διαγραφή; Δεν προβλέπονται πρόστιμα ή κυρώσεις;

Στην παράγραφο 15, διαπιστώνεται ξανά υπερβολικό εύρος εξουσία στον διοικητή της ΑΑΔΕ.

Στο άρθρο 12, οι επιχειρήσεις ηλεκτρονικού εμπορίου, καθώς επίσης οι επιχειρήσεις με ηλεκτρονικές πλατφόρμες, επιτρέπεται να εγγραφούν για λόγους ΦΠΑ σε ένα μόνο κράτος της Ευρωπαϊκής Ένωσης, στο οποίο αποδίδουν το ΦΠΑ, που αφορά τα άλλα κράτη μέλη για πωλήσεις αγαθών, τα οποία εισάγονται από τρίτες χώρες αξίας έως 150 ευρώ και για προϊόντα που δεν υπόκεινται σε ειδικό φόρο κατανάλωσης ή φόρο κατανάλωσης. Οου αναλογών ΦΠΑ προσδιορίζεται με τους συντελεστές ΦΠΑ που ισχύουν στα κράτη μέλη της κατανάλωσης. Η δυνατότητα αυτή παρέχεται μέσω της υπηρεσίας μιας στάσης της ΑΑΔΕ. ‘Όμως, το θέμα είναι, όπως αναφέραμε, το πώς θα γίνει έλεγχος της αξίας και του είδους των προϊόντων που μπορεί να είναι διαφορετικά. Δειγματοληπτικά; Έλεγχος όλων; Για παράδειγμα, θα μπορούσε να εισαχθεί ένα χρυσό ρολόι που έχει μεγάλη αξία αλλά να δηλωθεί με 100 ευρώ ως απομίμηση; Πώς θα ελέγχεται;

Εκτός αυτού, έχουμε την άποψη, πως δεν περιγράφεται η διαδικασία απόδοσης του εισπραχθέντος ΦΠΑ, σε περιπτώσεις επιστροφών. Θα γίνεται κάποιος συμψηφισμός στους λογαριασμούς της μεταφορικής κάθε μήνα κι ο πελάτης θα λαμβάνει το ποσό πίσω ολόκληρο;

Επίσης, το άρθρο 14 μας φαίνεται εντελώς δυσνόητο. Ποιος είναι ο υποκείμενος στο φόρο; Αυτός που διευκολύνει την παράδοση και αυτός που παραδίδει; Ορίζεται ότι το μέρος που διευκολύνεται στην παράδοση αγαθών, σύμφωνα με το άρθρο 5 β του κώδικα, δεν είναι υπόχρεο για την καταβολή του φόρου. Υπόχρεος είναι αυτός που του έχει παραδώσει τα αγαθά; Νομίζουμε ότι τα όρια των δραστηριοτήτων είναι ασαφή οπότε διευκολύνουν μεσάζοντες και διαφυγή φόρων.

Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κ. Βιλιάρδο. Το λόγο έχει ο κ. Βεσυρόπουλος, Υφυπουργός Οικονομικών.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ κύριε Πρόεδρε.

Κυρίες και κύριοι συνάδελφοι, οι νομοθετικές πρωτοβουλίες της κυβέρνησης συνεχίζονται με αμείωτη ένταση. Στόχος μας δεν είναι απλά η επιστροφή στην κανονικότητα, αλλά και η ταυτόχρονη διαμόρφωση των βέλτιστων συνθηκών, που συνδέουν την επιστροφή στην κανονικότητα, με μια ισχυρή αναπτυξιακή ώθηση. Η ελληνική κοινωνία στη μεγάλη τους πλειοψηφία επιδεικνύει ένα υψηλό επίπεδο ωρίμανσης, υψηλότερο από αυτό που εμφανίζουν κάποιες πολιτικές ηγεσίες. Και δεν αναφέρομαι σε ζητήματα που συνήθως τροφοδοτούν την κομματική και πολιτική αντιπαράθεση, αλλά σε ζητήματα που πρέπει να ενώνουν όλες τις πολιτικές δυνάμεις.

Είναι δεδομένο, ότι η εμβολιαστική προσπάθεια πρέπει να αποτελεί σημείο σύγκλισης. Η συνένωση των πολιτικών δυνάμεων, η υπευθυνότητα και ο ορθός επιστημονικός λόγος, ενισχύουν την πειθώ και αποδυναμώνουν τους αρνητές. Όποιος πιστεύει, ότι μπορεί να αλιεύσει ψήφους στα θολά νερά των αρνητών και των συνωμοσιολόγων, το μόνο που πετυχαίνει είναι να αναδεικνύει την απελπισία και τα αδιέξοδά του.

Η κυβέρνηση δεν είναι μόνη της στην προσπάθεια να θωρακίσει τη χώρα και την κοινωνία, απέναντι στην πανδημία. Η εμβολιαστική προσπάθεια, όπως και τα μέτρα που λαμβάνονται, στηρίζονται από τη μεγάλη κοινωνική πλειοψηφία ,με ενισχυμένη την αίσθηση της κοινωνικής ευθύνης όλων μας. Από εκεί και πέρα, όλες οι νομοθετικές πρωτοβουλίες μας, όπως επισήμανα και στην αρχή της ομιλίας μου, έχουν ξεκάθαρη μεταρρυθμιστική και αναπτυξιακή στόχευση. Αυτό ισχύει και για το νομοσχέδιο που συζητείται στη Διαρκή Επιτροπή Οικονομικών Υποθέσεων της Βουλής και έχει, ως σημείο αναφοράς, το ηλεκτρονικό εμπόριο, τις βελτιωτικές παρεμβάσεις στο πρόγραμμα ΗΡΑΚΛΗΣ, για τη μείωση των κόκκινων δανείων και τη βελτίωση του πλαισίου για το πτωχευτικό κώδικα, με την παροχή δυνατότητας ρύθμισης, κατά τον εξωδικαστικό μηχανισμό ακόμα και με την εγγύηση του δημοσίου.

Τώρα θα αναφερθώ στο σκέλος του νομοσχεδίου που συνδέεται με τις διατάξεις για το ηλεκτρονικό εμπόριο. Ουσιαστικά το περιεχόμενο αυτών των διατάξεων συνιστά μια προσαρμογή στην Εθνική Νομοθεσία των Οδηγιών 2455/2017 και 1995/2019 του Συμβουλίου της Ευρωπαϊκής Επιτροπής για την τροποποίηση της οδηγίας Φ.Π.Α. 112/2006. Με τις προς ενσωμάτωση Οδηγίες ρυθμίζονται οι υποχρεώσεις ως προς τον Φ.Π.Α., επιχειρήσεων εγκατεστημένων ή μη εντός της Ευρωπαϊκής Ένωσης, για διασυνοριακές παροχές υπηρεσιών και εξ αποστάσεως πωλήσεις, αγαθών προς ιδιώτες εντός της Ευρωπαϊκής Ένωσης.

Συγκεκριμένα θεσπίζονται μεταξύ άλλων, ειδικά καθεστώτα που υποστηρίζονται από ηλεκτρονικά συστήματα μέσω των οποίων θα καταβάλλεται, με απλοποιημένες για τις επιχειρήσεις διαδικασίες, ο Φ.Π.Α. που οφείλεται εντός της Ευρωπαϊκής Ένωσης. Δηλαδή, κάθε επιχείρηση στο εξωτερικό που πουλάει εξ αποστάσεως προϊόντα σε ιδιώτες παραλήπτες στην Ευρωπαϊκή Ένωση, υποχρεούται να αποδώσει τον Φ.Π.Α. για λογαριασμό του κράτους-μέλους στο οποίο παραλαμβάνονται τα προϊόντα και με το συντελεστή Φ.Π.Α. που ισχύει στο κράτος-μέλος του ιδιώτη πελάτη. Θα σας πω να παράδειγμα για να γίνει κατανοητό. Ως ιδιώτης αγοράζω ηλεκτρονικά εξ αποστάσεως ένα ζευγάρι παπούτσια από τη Γερμανία, ενώ πριν θα επιβαρυνόμουν με τον συντελεστή Φ.Π.Α. που ισχύει στη Γερμανία, δηλαδή 19%, πλέον η αγορά μου θα επιβαρύνεται με τον οικείο συντελεστή Φ.Π.Α. της Ελλάδας, δηλαδή 24%, το Φ.Π.Α. δηλαδή της χώρας του ιδιώτη που πραγματοποιεί την αγορά. Η νομοθετική αυτή παρέμβαση είναι αναγκαία, οι συνθήκες έχουν αλλάξει και την επιβάλλουν. Αναφέρομαι στις τεχνολογικές εξελίξεις που με την έλευση της πανδημίας, ενίσχυσαν στο μέγιστο βαθμό το ηλεκτρονικό εμπόριο, δημιουργώντας μια νέα πραγματικότητα.

Ποια είναι αυτή η πραγματικότητα; Το γεγονός ότι μπορούν πλέον να πραγματοποιούνται πωλήσεις αγαθών με τη χρήση ηλεκτρονικής διεπαφής μέσα από πλατφόρμες στο διαδίκτυο, τη διασυνοριακή παροχή υπηρεσιών από επιχειρήσεις μη εγκατεστημένες στο κράτος-μέλος του καταναλωτή που επιβάλλει προσαρμογές στο καθεστώς Φ.Π.Α..

Μέσα από τις διατάξεις αυτού του νομοσχεδίου υπηρετούνται 3 βασικοί στόχοι. Πρώτον, η απλοποίηση των διαδικασιών για τη φορολογική συμμόρφωση των μη εγκατεστημένων επιχειρήσεων στο κράτος-μέλος που οφείλεται ο φόρος, δηλαδή προκειμένου για αγαθά στο κράτος-μέλος άφιξης της αποστολής ή της μεταφοράς των αγαθών στον παραλήπτη ή προκειμένου για υπηρεσίες στο κράτος-μέλος εγκατάστασης του πελάτη, με στόχο τον περιορισμό της φοροδιαφυγής και της απώλειας δημοσίων εσόδων. Δεύτερον, η αντιμετώπιση φαινομένων αθέμιτου ανταγωνισμού εις βάρος επιχειρήσεων χωρών της Ευρωπαϊκής Ένωσης από επιχειρήσεις που είναι εγκατεστημένες σε τρίτες χώρες και τρίτον, η ανάπτυξη του ηλεκτρονικού εμπορίου από μικρές και μεσαίες επιχειρήσεις και η διευκόλυνση της πρόσβασης τους στις διεθνείς αγορές.

Ποια είναι τα νέα στοιχεία, οι ρυθμίσεις που υπηρετούν αυτούς τους τρεις βασικούς στόχους; Ο στόχος για τον περιορισμό της φοροδιαφυγής και για την αύξηση των δημοσίων εσόδων με τη θέσπιση του ορίου των 10.000 ευρώ για τις πωλήσεις από απόσταση, όπως είθισται να αποκαλούνται. Μέχρι σήμερα το όριο αυτό κυμαίνεται ανάλογα με τη χώρα μεταξύ 35.000 και 100.00 ευρώ. Μάλιστα, με το νομοσχέδιο αποσαφηνίζονται πλήρως οι ορισμοί για δύο νέες έννοιες, τις ενδοκοινοτικές εξ αποστάσεως πώλησης αγαθών και τις εξ αποστάσεως πωλήσεις αγαθών που εισάγονται από τρίτα εδάφη ή τρίτες χώρες, προκειμένου να γίνει σαφές και ξεκάθαρο το πεδίο εφαρμογής των νέων μέτρων που ισχύει σε σχέση με τις εν λόγω πωλήσεις.

Τι σημαίνει το όριο των 10.000 ευρώ; Σημαίνει ότι κάτω από αυτό το όριο των 10.000 ευρώ όλες οι τηλεπικοινωνιακές, ραδιοφωνικές και τηλεοπτικές υπηρεσίες, καθώς και οι ηλεκτρονικά παρεχόμενες υπηρεσίες και οι πωλήσεις από απόσταση εντός της Ευρωπαϊκής Ένωσης, θα φορολογούνται κατά γενικό κανόνα στο κράτος-μέλος εγκατάστασης του παρόχου των εν λόγω υπηρεσιών ή στο κράτος μέλος που βρίσκονται τα αγαθά κατά το χρόνο αναχώρησης της αποστολής ή της μεταφοράς τους.

Πρόκειται για ρύθμιση που απαλύνει τις μικρές επιχειρήσεις από τα διοικητικά βάρη συμμόρφωσης, με υποχρεώσεις Φ.Π.Α., σε άλλα κράτη μέλη της Ευρωπαϊκής Ένωσης που δεν διαθέτουν εγκατάσταση.

Η ανάπτυξη του ηλεκτρονικού εμπορίου ενισχύεται και από μια νέα καινοτομία, τη δημιουργία ενός νέου ειδικού καθεστώτος, το οποίο δίνει τη δυνατότητα στις επιχειρήσεις παροχής υπηρεσιών και προμήθειας αγαθών προς τελικούς καταναλωτές, σε κράτη μέλη που οι εν λόγω επιχειρήσεις δεν διαθέτουν εγκατάσταση, να εγγραφούν, για σκοπούς Φ.Π.Α., σε ένα μόνο κράτος μέλος της Ευρωπαϊκής Ένωσης. Αυτό σημαίνει ότι, σε αυτό το κράτος, θα αποδίδουν και το φόρο με τους συντελεστές Φ.Π.Α που ισχύουν στα κράτη μέλη κατανάλωσης, για όλες τις διασυνοριακές υπηρεσίες, τις πωλήσεις αγαθών από απόσταση εντός της Ευρωπαϊκής Ένωσης και για ορισμένες εγχώριες πωλήσεις αγαθών.

Η εγγραφή αυτών των επιχειρήσεων, προκειμένου να ασκήσουν αυτήν τη δυνατότητα, διευκολύνεται μέσω της υπηρεσίας μιας στάσης της Ανεξάρτητης Αρχής Δημοσίων Εσόδων.

Στην κατεύθυνση της αντιμετώπισης της φοροδιαφυγής κινείται και η διάταξη, με την οποία θεσπίζεται η τήρηση καταχωρήσεων, για χρονικό διάστημα τουλάχιστον 10 ετών, σε ότι αφορά στις παραδόσεις προϊόντων από υποκείμενους στο φόρο που διευκολύνονται μέσω ηλεκτρονικής διεπαφής που γίνεται από πλατφόρμες, διαδικτυακές πύλες ή παρόμοια μέσα, προκειμένου να μπορούν να γίνουν οι απαραίτητες διασταυρώσεις.

Παράλληλα, θεσπίζονται νέες υποχρεώσεις σε ότι αφορά στην καταχώρηση στα λογιστικά βιβλία για τις επιχειρήσεις που διευκολύνουν την παράδοση αγαθών ή την παροχή υπηρεσιών μέσω ηλεκτρονικού εμπορίου.

Καθιερώνεται νέο ειδικό καθεστώς απόδοσης του φόρου για τις εξ αποστάσεως πωλήσεις αγαθών που εισάγονται από τρίτα εδάφη ή τρίτες χώρες, με αξία που δεν υπερβαίνει τα 150 ευρώ. Για τα συγκεκριμένα προϊόντα αξίας έως 150 ευρώ, και εφόσον γίνεται χρήση του εν λόγω ειδικού καθεστώτος από τον προμηθευτή των αγαθών, δεν θα καταβάλλεται Φ.Π.Α. εισαγωγής μέσω της συνήθους τελωνειακής διαδικασίας εισαγωγής. Αντίθετα, θα καταβάλλεται ο Φ.Π.Α. που αναλογεί στην πώληση ή την παράδοσή τους προς τον πελάτη, μέσω μηνιαίας δήλωσης Φ.Π.Α., που θα υποβάλλεται στη φορολογική διοίκηση.

Απλοποιείται, επίσης, η διαδικασία για τη δήλωση και την πληρωμή Φ.Π.Α. κατά την εισαγωγή, για τις περιπτώσεις που δεν γίνεται χρήση του ειδικού καθεστώτος εισαγωγής και για δέματα αξίας έως 150 ευρώ.

Θεσπίζεται η απόδοση του φόρου στις τελωνειακές αρχές, σε μηνιαία βάση, από πρόσωπο που προσκομίζει τα εμπορεύματα στο τελωνείο και αποδίδει το φόρο για λογαριασμό του τελικού παραλήπτη του δέματος. Υπόχρεος για την καταβολή του φόρου είναι το πρόσωπο, για το οποίο προορίζονται τα αγαθά –δηλαδή, ο παραλήπτης.

Οφείλω να επισημάνω, σχετικά με το πεδίο εφαρμογής αυτών των διατάξεων, ότι παραμένει σε ισχύ η απαγόρευση των διασυνοριακών εξ αποστάσεως πωλήσεων προϊόντων καπνού και ηλεκτρονικού τσιγάρου.

Περαιτέρω, για άλλα είδη, για τα οποία ισχύουν απαγορεύσεις στην εισαγωγή, εφαρμόζονται οι ειδικότερες διατάξεις της τελωνειακής νομοθεσίας.

Επιπλέον, καθορίζεται ότι στην περίπτωση εξ αποστάσεως πωλήσεων προϊόντων που υπάγονται σε ειδικό φόρο κατανάλωσης ή φόρο κατανάλωσης, με παραλήπτες στην Ελλάδα, η είσπραξη του αναλογούντος Φ.Π.Α. γίνεται στη χώρα μας, με την εφαρμογή των σχετικών διατάξεων του Εθνικού Τελωνειακού Κώδικα. Αυτό σημαίνει ότι εξακολουθούν να τηρούνται οι προβλεπόμενες τελωνειακές διατυπώσεις για τον προσδιορισμό και την είσπραξη του συνόλου των φορολογικών επιβαρύνσεων, που αναλογούν στα εν λόγω προϊόντα ειδικού φόρου κατανάλωσης ή φόρου κατανάλωσης.

Κυρίες και κύριοι συνάδελφοι, το νομοσχέδιο αυτό, που ρυθμίζει ζητήματα που άπτονται του καθεστώτος φορολόγησης συναλλαγών ηλεκτρονικού εμπορίου, εντάσσεται στη στρατηγική της ενιαίας ψηφιακής αγοράς, η οποία αποτελεί πλέον νομοτελειακή εξέλιξη. Η προσαρμογή των ευρωπαϊκών Οδηγιών στο εθνικό μας Δίκαιο διαμορφώνουν ένα νέο θεσμικό πλαίσιο, το οποίο θα καταστεί, άμεσα, πλήρως λειτουργικό και εφαρμόσιμο, αφού στο νομοσχέδιο έχουν ενταχθεί και διατάξεις που ρυθμίζουν όλα τα ζητήματα αρμοδιοτήτων και εσωτερικής οργάνωσης φορολογικής διοίκησης, για την εύρυθμη λειτουργία των ειδικών καθεστώτων.

 Η κυβέρνηση της Νέας Δημοκρατίας, η κυβέρνηση του Κυριάκου Μητσοτάκη, δημιουργεί τις συνθήκες για να συμμετέχουμε δυναμικά στην ενιαία ψηφιακή αγορά, διασφαλίζοντας τα δημόσια έσοδα και διευκολύνοντας την ανάπτυξη του ηλεκτρονικού εμπορίου. Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε κύριε Υπουργέ. Κύριοι συνάδελφοι, ολοκληρώθηκε συνεδρίαση του σχεδίου νόμου επί των άρθρων. Η δεύτερη ανάγνωση θα πραγματοποιηθεί την τρίτη στις 1 το μεσημέρι στην αίθουσα Γερουσίας. Καλό απόγευμα.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Γεώργιος Αμανατίδης, Αθανάσιος Καββαδάς, Ιωάννης Τραγάκης, Χαράλαμπος (Χάρης) Μαμουλάκης, Κωνσταντίνα (Νάντια) Γιαννακοπούλου, Νικόλαος Καραθανασόπουλος, Μαρία Κομνηνάκα, Εμμανουήλ Συντυχάκης, Βασίλειος Βιλιάρδος και Γεώργιος Λογιάδης.

Τέλος και περί ώρα 13.20 λύθηκε η συνεδρίαση.

 **Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΑΘΑΝΑΣΙΟΣ ΚΑΒΒΑΔΑΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**